qundao/data-zh-poetry huggingface dataset:
蜀茶花
作者：梁以壮
朝代：明

想似倾城懒笑嚬，紫烟红雾蜀山春。马嵬何必非唐苑，绛袖分明是太真。剪綵炫华终见拙，画图精染莫传神。相如解渴应能否，若使当垆更醉人。
蝶
作者：梁以壮
朝代：明

飘然随所适，不必感行藏。舞袖华于婕，眠花姓是庄。阑干朝雨后，山径昼风长。莫与游蜂伍，纤毫毒易伤。
裘敝
作者：梁以壮
朝代：明

入秦书不上，瘦骨一冬寒。自笑貂裘敝，多添布衲宽。拥炉当雨雪，炙日向阑干。换酒非无物，馀刍可作欢。
西园书屋梅花盛开
作者：梁以壮
朝代：明

一边阴气落郊原，当槛梅花反觉温。谁解辟寒清似玉，却疑衰白老于园。身仍处子初临月，心乃层冰未托魂。陋巷有天春亦到，不劳车马问柴门。
观海
作者：梁以壮
朝代：明

旧来胸次成寥廓，海与心期意自通。大禹山川平泛滥，女娲天地剩鸿濛。将涵日月虚无岸，欲出鱼龙叠起风。一自陆沉寒雨阔，莫寻桑影蜃楼中。
语僮种花
作者：梁以壮
朝代：明

辛勤学种花，种花先去草。有草花不生，莫以草为好。
读东官张芷园侍郎集
作者：梁以壮
朝代：明

诗词慷慨复唏嘘，数战非关一计疏。谁道忠魂今已散，须眉还在几行书。
谒三闾大夫祠
作者：梁以壮
朝代：明

国风不入楚人辞，天使离骚续国诗。空笑郑姬亡土地，几曾罗水没须眉。残烟柳影连湖暗，旧苑乌啼落日迟。为客亦寻詹尹卜，片心将付白云知。
谒张文献公祠
作者：梁以壮
朝代：明

事在开元恨岂穷，白鹇飞入乱皇宫。批鳞苦口难为哲，救火焦头乃见忠。枣棘独能修险隘，珊瑚人易出鸿濛。庾关不是唐家物，犹拜先生宰相风。
谢山人退非赠诗
作者：梁以壮
朝代：明

吾亦名冲漠，谁曾知此心。嚼华丹鹤下，吞响翠屏深。尺蠖振城郭，焦螟飞夕阴。五难聊洒落，君复开瑶琴。
谢王公子方图惠笔
作者：梁以壮
朝代：明

一家游宦总能文，家学犹承晋右军。开箧看花惊夜雨，舞蛟临水卷春云。归传大阮湟川帙，会写羊欣白练裙。推爱赠予银管用，竹窗閒坐几怀君。
谢袁参军惠以管将军所馈北京王瓜
作者：梁以壮
朝代：明

王瓜来自帝王都，滋味形容总觉殊。铁券府中贻贵戚，参军衙里及吾儒。香微透齿炎蒸尽，寒重归心郁结无。多谢大夫相厚意，爱予疏懒不吹竽。
谢黄西村惠安南棕竹杖
作者：梁以壮
朝代：明

惠我棕竹杖，来从九真烟。亭亭方百节，踽踽已多年。忆岳重游易，过桥得影先。夕阳筋骨好，醉入杏花边。
赠半塘陈亦彭
作者：梁以壮
朝代：明

万壑千峰到海边，敕书楼外有青莲。一窗灯火三冬夜，五色肝肠六十年。问字客乘春水艇，弹琴人过晚桥烟。近来学得希夷术，寒暑花深只自眠。
赠袁参军
作者：梁以壮
朝代：明

筵开铃阁在高秋，谁识襟期不易俦。画爱放船皆米芾，人来索字是钟繇。梅花弹出香藏指，淮水机生默运筹。怪得儿童都习学，也能吟咏倚书楼。
赠野云子
作者：梁以壮
朝代：明

君非贫，君住羊石之比，四围朱门皆成邻。独坐虚窗，对玉山之松筠。有田百亩，不出城闉。世人力弱多变弃，君有力不辞苦辛。亩亩是石，向石锄之石不磷。妻儿要食向君取，君向石田田向君，经年无粒田羞人。人田之田有肥瘠，君田之田石嶙峋。君锄石田得禹穴，中有骊龙百尺石上蹲。君探得珠非谷等伦，抱之待价为世珍。负郭田二顷，不足骄苏秦。
赠陈齐六
作者：梁以壮
朝代：明

不勌惟君是所能，百年心事几回增。山川有象皆康乐，风雅无愁亦少陵。骑马客来频借箸，趋庭人侍静篝灯。禺峰倘似南阳好，拟结茅庐得未曾。
走马
作者：梁以壮
朝代：明

短服齐腰窄，红飞阔帽缨。人看能走马，谁识是书生。一路花难媚，长风鸟共争。十年三去向，文武旧西京。
路经黄梁阁
作者：梁以壮
朝代：明

一入京华又二年，每因怀古一茫然。好花看尽皆如梦，斜日行来那有仙。近塞卷尘深过雾，望南归路远于天。黄梁即在荒凉下，翻妒卢生得觉眠。
过山龙
作者：梁以壮
朝代：明

物微仍有思，导酒故成形。曲亦能为用，通因或偶醒。松花流欲赤，蛇腹染常青。我自瓮头去，春风笑尔停。
过皖口
作者：梁以壮
朝代：明

留滞江南久未回，频过皖口似初来。吟经博士曾闻世，盗在当时解爱才。寒鸟带风飞不定，晚烟含雨曀将开。但逢村店应沽酒，准拟今宵一百杯。
过菂园谒黎忠悯公祠
作者：梁以壮
朝代：明

板桥祠屋在，遗像肃斜矄。高咏摇南岳，孤忠冷画云。莲心如不散，兰影未曾分。次第看鸾鹤，清风远更闻。
远堞
作者：梁以壮
朝代：明

隐隐斜晖外，边关堞影高。帝王无万世，睥睨亦微劳。寒雾连沙漠，秋笳动海涛。城隅有战骨，容易守临洮。
送李调夫之任惠安
作者：梁以壮
朝代：明

廿年人抱古瑶琴，历历时情几至今。百姓惯看为吏事，吾儒初见读书心。随将野鹤千山远，引得春风一雨深。去到晋江争欲识，凤雏聊展五云襟。
送癯仙住沙湾
作者：梁以壮
朝代：明

闻说青螺外，幽斋好一间。有人风雅甚，留汝赋诗閒。写字临残帖，扶藤上近山。深秋知雨少，予或到沙湾。
邺中
作者：梁以壮
朝代：明

白昼阴风走北原，阴云漠漠岂堪论。卧龙不出黄巾日，如蜮能盘太极门。台上夜寒翻艳曲，宫中斜影立冤魂。自知石马流来事，敢拟周文善子孙。
都中对白菊
作者：梁以壮
朝代：明

漫许心情与众同，懒将颜色斗春红。即来王国繁华地，不损山林雅淡风。入世似于谁寡合，媚人争笑汝难工。淩霜玉屑盟知己，一种清香岁晚中。
都中对白菊·其五十一
作者：梁以壮
朝代：明

水向东流似此生，万端心事与谁评。文章死后方能定，阅历危多已不惊。发奋减成迂拙想，蹉跎添得老狂名。莫言六十频频至，几日须教眼复明。
都中将赴横水留别蔡朝干陈和宾
作者：梁以壮
朝代：明

晨夕欣相好，王畿旅舍情。二年同一食，四月我先行。南顶谁重玩，东樵可再盟。独仍归未得，只是近羊城。
都门送冯尧徵南归
作者：梁以壮
朝代：明

曾过汝舅家相得，每欲探看两未能。偶寄北燕君又到，后师东鲁我将凭。秋风返旆先群雁，夜雨留诗尚一灯。勿以老狂多挂忆，片云随处可飞腾。
重阳后一日登石钟寺
作者：梁以壮
朝代：明

渡水闻声见石钟，石钟之上见芙蓉。无多野客乘秋屐，有个僧人制毒龙。鸿影不期黄叶到，菊花那许白云封。一尊须补重阳醉，酌对匡山五老峰。
重阳后一日集黄景瞻咏柱堂订初冬西村探梅
作者：梁以壮
朝代：明

昨朝雨阻龙山兴，还订西村踏雪同。入冷画图云始淡，寻春消息梦先通。半生乐事閒园外，一片幽心野水东。不用抚琴聊寄意，美人将在月明中。
重阳后眼热
作者：梁以壮
朝代：明

一生总为肝肠热，对镜微昏似有伤。啖菊不灵疑药谱，看花无力怯秋霜。漫骑健马争前路，且掩西窗避夕阳。自笑十年多是病，却能深卧白云乡。
金台
作者：梁以壮
朝代：明

燕中听鸟又深春，独忆高台坐绿茵。郭子受知多负主，乐生能战讵亡邻。画图自络恒山外，谋事终穷易水滨。浪说千金将市骏，不闻书荐一邹人。
金谷故址
作者：梁以壮
朝代：明

听闻人话此烟中，金谷繁华有绮丛。蝶粉太浮唯昼艳，桃花轻薄几朝红。流光瞬息皆成昨，名利从来不易终。难得坠楼痴女子，一边芳草月朦胧。
铲草
作者：梁以壮
朝代：明

最恶无如草，烟霾日复阴。用柔人不觉，滋蔓地全侵。禾众伤犹浅，兰孤害更深。只须都铲尽，方快至仁心。
镇海楼观帆
作者：梁以壮
朝代：明

地缺南隅五月凉，轻帆一一照苍茫。旧开左纛归流水，谁贡珊瑚过夕阳。野鹤乱飞瑶岛外，断云吹入荔支乡。蜃屯欲碍人来往，犹作天涯殿角光。
镇纸
作者：梁以壮
朝代：明

久在虚窗用，狂风亦独任。虽无百里命，真有托孤心。轻薄非所贵，方棱不易寻。洛阳抄赋后，珍重到于今。
长儿淮完婚诸君子赋赠因答之
作者：梁以壮
朝代：明

儿大催吾老，多愁始作翁。亲朋皆至喜，诗律总能工。布席有薇蕨，司壶无仆僮。但求都草草，双耳听松风。
长沙署中送黄九彝归丹阳
作者：梁以壮
朝代：明

数月相随抱一琴，未曾终曲见知心。如何楚月摇孤梦，却向吴烟返故林。晴过洞庭霜气重，醉回京岘菊花深。即予早晚亦归去，万里禺山肯寄吟。
閒居
作者：梁以壮
朝代：明

人以居郊僻，心为读易柔。于人无可怒，经岁不生愁。天地还消长，风云任去留。与谁曾计校，呼马亦呼牛。阶前不半亩，秪得种兰深。岂有田家赋，而为梁父吟。短狐篱外乱，馀桔坐中阴。昨日罗浮叟，招予山水心。半生游历后，真爱野人风。已梦追前鹿，曾痴逐二童。焚香读骚些，鼓瑟对幽丛。笑我愚妻子，安心学陆通。径烟连野绿，狂癖任迂疏。近嘱为儿辈，多辞当仕车。花开仍富贵，鸟唤亦名誉。薄暮过桥外，寻流看白渠。竹门不用掩，此日事为何。地画赢蛇酒，池浮换字鹅。耳聋婚渐毕，肝冷睡偏多。福以交游少，高僧时一过。身仍颜斶贵，事业在林泉。为采无柯斧，为渔无钓船。云光空四壁，人坐又三年。未有登高约，看童放纸鸢。落落谋生拙，庭虚半绿苔。定知无鬼笑，常恐有人哀。白雨凉孤榻，红梨醉一杯。阿谁同领略，心与百花开。经年懒出户，多事避车尘。结驷连骑客，当年同学人。棋枰看一局，蝴蝶契前因。似觉安时得，聪明总误身。不敢憎时好，幽心竟似逃。世将人斗靡，天以我孤高。苍狗无因变，矜鱼岂故劳。何如聊偃息，清啸和松涛。倚杖空庭外，川原一望微。欲将婴母去，未见凤皇飞。绿草添深露，红霞醉落晖。听闻人逐兔，此候不知归。一年一见识，不用看诗书。古井钗为雀，斜阳鼠化鴽。神明吾已淡，秋水尔同虚。堪笑骄才技，黔中又有驴。岂有栖迟恋，秪应无忮求。枯藤当独策，荒野任人游。鹤唳惊狂犬，鹪巢免恶鸠。持书谁踯躅，难识是荆州。肮脏形殊苦，浮华何必奢。折腰人乞米，清腋我烹茶。但有一山水，宁辞路八叉。林逋无势利，似可娶梅花。五十年来事，今朝悔昨朝。路行皆蜀险，书著亦秦烧。一啸响空谷，五噫归小桥。片心孤托月，长独立中宵。天地唯空阔，幽居亦静深。畏纶鳐有翼，舐铁貊何心。烟到柳边白，潮生花外阴。热情都去尽，不用斸黄芩。我有阿堵物，天亡造化权。鬼神皆懒散，人事漫周旋。养雀留阶米，浇花汲野泉。隔江丹荔熟，一放木兰船。涉世殊劳顿，多从病后知。方圆皆有失，喜怒总成痴。信步寻幽晚，穿林听鸟迟。忽闻吾社事，明日又吟诗。看书才罢卷，习圃过前坳。辛苦方能寿，幽栖乃见嘲。土硗添竹笋，林密保鸦巢。近得池盈亩，中间结一茅。文字皆无用，趋时自觉疏。此心人未解，幽事独何如。偶得天官册，看星静夜初。蛮童催酒熟，酣卧石阶虚。省累惟甘拙，添欢或益狂。看山契樵牧，酌酒向林塘。鸟亦能歌舞，花仍解赠将。蹉跎期寿补，天与水云乡。
閒居·其一
作者：梁以壮
朝代：明

人以居郊僻，心为读易柔。于人无可怒，经岁不生愁。天地还消长，风云任去留。与谁曾计校，呼马亦呼牛。
閒居·其七
作者：梁以壮
朝代：明

落落谋生拙，庭虚半绿苔。定知无鬼笑，常恐有人哀。白雨凉孤榻，红梨醉一杯。阿谁同领略，心与百花开。
閒居·其三
作者：梁以壮
朝代：明

半生游历后，真爱野人风。已梦追前鹿，曾痴逐二童。焚香读骚些，鼓瑟对幽丛。笑我愚妻子，安心学陆通。
閒居·其九
作者：梁以壮
朝代：明

不敢憎时好，幽心竟似逃。世将人斗靡，天以我孤高。苍狗无因变，矜鱼岂故劳。何如聊偃息，清啸和松涛。
閒居·其二
作者：梁以壮
朝代：明

阶前不半亩，秪得种兰深。岂有田家赋，而为梁父吟。短狐篱外乱，馀桔坐中阴。昨日罗浮叟，招予山水心。
閒居·其二十
作者：梁以壮
朝代：明

省累惟甘拙，添欢或益狂。看山契樵牧，酌酒向林塘。鸟亦能歌舞，花仍解赠将。蹉跎期寿补，天与水云乡。
閒居·其五
作者：梁以壮
朝代：明

竹门不用掩，此日事为何。地画赢蛇酒，池浮换字鹅。耳聋婚渐毕，肝冷睡偏多。福以交游少，高僧时一过。
閒居·其八
作者：梁以壮
朝代：明

经年懒出户，多事避车尘。结驷连骑客，当年同学人。棋枰看一局，蝴蝶契前因。似觉安时得，聪明总误身。
閒居·其六
作者：梁以壮
朝代：明

身仍颜斶贵，事业在林泉。为采无柯斧，为渔无钓船。云光空四壁，人坐又三年。未有登高约，看童放纸鸢。
閒居·其十
作者：梁以壮
朝代：明

倚杖空庭外，川原一望微。欲将婴母去，未见凤皇飞。绿草添深露，红霞醉落晖。听闻人逐兔，此候不知归。
閒居·其十一
作者：梁以壮
朝代：明

一年一见识，不用看诗书。古井钗为雀，斜阳鼠化鴽。神明吾已淡，秋水尔同虚。堪笑骄才技，黔中又有驴。
閒居·其十七
作者：梁以壮
朝代：明

涉世殊劳顿，多从病后知。方圆皆有失，喜怒总成痴。信步寻幽晚，穿林听鸟迟。忽闻吾社事，明日又吟诗。
閒居·其十三
作者：梁以壮
朝代：明

肮脏形殊苦，浮华何必奢。折腰人乞米，清腋我烹茶。但有一山水，宁辞路八叉。林逋无势利，似可娶梅花。
閒居·其十九
作者：梁以壮
朝代：明

文字皆无用，趋时自觉疏。此心人未解，幽事独何如。偶得天官册，看星静夜初。蛮童催酒熟，酣卧石阶虚。
閒居·其十二
作者：梁以壮
朝代：明

岂有栖迟恋，秪应无忮求。枯藤当独策，荒野任人游。鹤唳惊狂犬，鹪巢免恶鸠。持书谁踯躅，难识是荆州。
閒居·其十五
作者：梁以壮
朝代：明

天地唯空阔，幽居亦静深。畏纶鳐有翼，舐铁貊何心。烟到柳边白，潮生花外阴。热情都去尽，不用斸黄芩。
閒居·其十六
作者：梁以壮
朝代：明

我有阿堵物，天亡造化权。鬼神皆懒散，人事漫周旋。养雀留阶米，浇花汲野泉。隔江丹荔熟，一放木兰船。
閒居·其十四
作者：梁以壮
朝代：明

五十年来事，今朝悔昨朝。路行皆蜀险，书著亦秦烧。一啸响空谷，五噫归小桥。片心孤托月，长独立中宵。
閒居·其四
作者：梁以壮
朝代：明

径烟连野绿，狂癖任迂疏。近嘱为儿辈，多辞当仕车。花开仍富贵，鸟唤亦名誉。薄暮过桥外，寻流看白渠。
闲居
作者：梁以壮
朝代：明
体裁：诗

看书才罢卷，习圃过前坳。辛苦方能寿，幽栖乃见嘲。土硗添竹笋，林密保鸦巢。近得池盈亩，中间结一茅。
闺情
作者：梁以壮
朝代：明

无处散愁心，庭前无半亩。如何不种萱，偏偏种红豆。
闻莺
作者：梁以壮
朝代：明

莺语皆闻惯，呢喃众不疑。自怜凤皇舌，莫乞市人知。出谷难为嘿，高飞却独还。未能藏大雅，名著亦莺危。
闻鸡
作者：梁以壮
朝代：明

落落复如此，漫漫夜复长。一鸡惊客梦，十载滞他乡。齐井三更月，秦关万里霜。不知谁待旦，愁老入清狂。
陆贾祠
作者：梁以壮
朝代：明

半檐残祀大夫宫，莫问王雄与帝雄。烟外鹤鸾巢夕下，槛边狐兔入秋中。一围画暗西城雨，五粒星摇特地风。今日梅关仍险隘，何人还说汉时功。
除夕
作者：梁以壮
朝代：明

诗草能埋少，盘蔬用祭微。趋庭一父在，索饭五儿归。
隆中山访诸葛武侯旧迹
作者：梁以壮
朝代：明

樵牧争相引，流泉古木馀。草庐终不出，天意复何如。人重西川朔，功高后汉书。南阳犹有地，谁更事耕锄。
隋堤
作者：梁以壮
朝代：明

澹烟疏柳过隋中，廿四桥边一笛风。游女但知怀锦缆，行人何处问青宫。宣华有泪终成沼，剪綵无情似落枫。独忆词臣频欲吊，薛卿鱼藻是文穷。
雁影
作者：梁以壮
朝代：明

一画云边小，雌雄尔自分。怨憎何所及，惊喜亦无闻。丛荻归曾早，微阳照欲曛。从来为客寄，留滞不如君。
雁来红
作者：梁以壮
朝代：明

晨立遥闻过羽翰，一茎柔欲上阑干。美人抱艳因何暮，鸿鹄为心亦是丹。相对老予惭鬓色，共将秋思入云端。垂情不怯清霜重，娇拟淩风舞七盘。
集南园社谒三大忠
作者：梁以壮
朝代：明

南园寻胜迹，良友一春同。风雅追前哲，人伦忆大忠。化鹃啼血热，沉海影厓空。有犹孤臣庙，为言宋未终。
雨荷
作者：梁以壮
朝代：明

荷池细雨乱，帘卷晚堂烟。香气不沉水，閒情欲放船。岸深风淅淅，龟冷叶田田。寂寞听馀韵，流声入槛边。
韩文公祠
作者：梁以壮
朝代：明

危言一疏出朝簪，庙貌千年在极南。佛骨却难投水火，鳄鱼偏易逐江潭。灰馀秦劫摛文大，道继邹儒好辩严。岂有命穷关五鬼，欲将为铎入烟岚。
须白
作者：梁以壮
朝代：明

撚断馀无几，沉吟倚雪风。艰危辛苦里，五十二年中。劳落犹为客，蹉跎已是翁。渐知头亦白，肝胆为谁红。
题外国图
作者：梁以壮
朝代：明

亭榭幽深与水澄，异妆人影一层层。近来我欲移居去，胜入空山学野僧。阶砌金银步若闻，案头黄卷极纷纭。异乡土产金银贱，不爱金银只爱文。
题外国图·其一
作者：梁以壮
朝代：明

亭榭幽深与水澄，异妆人影一层层。近来我欲移居去，胜入空山学野僧。
题外国图·其二
作者：梁以壮
朝代：明

阶砌金银步若闻，案头黄卷极纷纭。异乡土产金银贱，不爱金银只爱文。
题李静斋吟哦图
作者：梁以壮
朝代：明

仕途斗奢华，官阁杂魑魅。璅结蟹为腹，水母虾以视。貊舌舐昼林，虎口吼夜市。■？笑唇掩，猩猩啼酒醉。而乃冰雪心，屋漏仰无愧。平生会读书，必欲见之事。八年莅靖安，恤民拯于水。瀰漫失田庐，心力日兼至。神鹿能噬毒，鹄亭灰骨出。政行肃以清，对菊发幽思。镂章布五霞，瑶蕊屑脂腻。
题李静斋吟哦图
作者：梁以壮
朝代：明
体裁：古风

仕途斗奢华，官阁杂魑魅。璅结蟹为腹，水母虾以视。貊舌舐昼林，虎口吼夜市。■�笑唇掩，猩猩啼酒醉。而乃冰雪心，屋漏仰无愧。平生会读书，必欲见之事。八年莅靖安，恤民拯于水。瀰漫失田庐，心力日兼至。神鹿能噬毒，鹄亭灰骨出。政行肃以清，对菊发幽思。镂章布五霞，瑶蕊屑脂腻。
题澹绿山人隐居
作者：梁以壮
朝代：明

面面层云锁碧山，疏棂开尽更幽閒。飞泉泻落小桥下，多入高人胸次间。粉墙一带围山入，两树绯桃亚槛前。若使黄莺啼柳外，草庐多恐不成眠。
题澹绿山人隐居·其一
作者：梁以壮
朝代：明

面面层云锁碧山，疏棂开尽更幽閒。飞泉泻落小桥下，多入高人胸次间。
题澹绿山人隐居·其二
作者：梁以壮
朝代：明

粉墙一带围山入，两树绯桃亚槛前。若使黄莺啼柳外，草庐多恐不成眠。
风兰
作者：梁以壮
朝代：明

云华飞抱露华垂，一种幽香异水湄。尊重不为儿女狎，孤芳空有圣贤知。纱窗月落成佳梦，粉壁琴悬隐妙词。何用栽培畏风雨，笑他凡卉几扶持。
食蚬
作者：梁以壮
朝代：明

沙蚬鲜于蚌，春肥价亦廉。食惟无钉易，味以有珠兼。可辟山岚重，能消酒气严。十年甘淡薄，傍海结茅檐。
餐菊
作者：梁以壮
朝代：明

少时火盛心全赤，渐老偏肝火更红。自为倦扶烧酒力，不知清在菊花功。膏粱易损平生性，薇蕨徒骄处士风。今夜眼明将要用，灯边修札托高鸿。
香篆
作者：梁以壮
朝代：明

寂莫此天地，微微香篆通。尘空宵有月，窗静昼无风。万绪閒愁外，三年独坐中。成文看一线，飞去结鸿濛。
马子千招饮
作者：梁以壮
朝代：明

正想与君饮，君招岂偶然。北门戎马地，陋巷箪瓢贤。添酒呼儿入，看诗就烛边。客中难得此，又到二更天。
鸟中有白头翁者
作者：梁以壮
朝代：明

自足高飞去，如霜发不簪。尔应羞对镜，谁可语知心。岂亦风尘老，还因寂寞深。病同人弃取，一定有微吟。
鹤
作者：梁以壮
朝代：明

野云流水断桥边，丹顶春深又一年。侧目静看群动态，閒心长得古来天。了无淫性真能老，独怪徐行似学禅。莫笑此生空自惜，洁身不向卫公怜。
鹿角笔床
作者：梁以壮
朝代：明

笔床一鹿角，閒亦与吾期。蕉梦三年冷，江花独卧知。可能触文思，休问逐争时。颇怪山中物，偏于风雅宜。
鼓角
作者：梁以壮
朝代：明

鼓角防秋入，兼风起暮城。旧时严北戍，今日肃南征。近海沉云黑，通山落月清。故人昨投笔，骑马出西营。
李海云先生小筑新丰同社雅集各赋
作者：梁以杞
朝代：明

南庄小筑沛丰新，乔木堂高燕雀频。亭外竹松供野色，云中鸡犬隔红尘。樵歌归唱山坡晚，社酒传杯故旧亲。谩说桃源风景异，花开长见万年春。
送叔壮安将军戍守苍梧
作者：梁以杞
朝代：明

出戍苍梧志略雄，少年期尔奏肤功。江头折柳牵舟绿，峡内看花绕路红。报国一腔身是胆，断妖三尺气如虹。秋来露下氛烟靖，昼捲旌旗唱海东。
和陈少参春日郊游
作者：梁以蘅
朝代：明

野老从西挈榼来，山肴村酒一时开。也知此具元非恶，相对共成一醉回。
奉寄兄
作者：梁以蘅
朝代：明

兄弟此为别，江山几度愁。猿啼千里夕，雁叫一声秋。颜色何因觅，音书仍未收。天涯共多难，别绪更悠悠。
寄东郭子
作者：梁以蘅
朝代：明

日出泛南塘，怅然望东郭。天长一鸟飞，金陵树漠漠。
感秋和钱紫山
作者：梁以蘅
朝代：明

病客独吟江上山，卧看红叶对柴关。风来已觉桃笙冷，雨过惟馀苔藓閒。堂上虫声喧坐榻，城头月色照沙湾。少年许国心犹在，感叹于今鬓欲斑。
新春访马嵩高草亭留饮
作者：梁以蘅
朝代：明

步履寻春访草亭，东园嘉树蔼青青。忽闻席上娇歌发，时有枝头好鸟鸣。自是陶潜偏爱饮，何妨阮籍未全醒。即看日暖和风至，近拟提壶出近坰。
新结小茅亭
作者：梁以蘅
朝代：明

新结小茅亭，彷若在空翠。阒寂为柴门，竟日无人至。篁叶风萧萧，日夕更森邃。道经时一展，澹泊饶古意。野人性疏阔，颇与世人异。聊此避尘俗，亦是时共弃。
春日同诸子兰亭宴集
作者：梁以蘅
朝代：明

胜会不可常，良时耻幽独。今日天气佳，相与上林麓。历涧黄鸟鸣，随风幽兰馥。雨馀曲水流，泉声韵丝竹。念彼千载人，旷然遗高躅。今兹挥一觞，欣对亦自足。
晚至平望驿欲行阻风有怀吴中所知
作者：梁以蘅
朝代：明

江云漠漠水迢迢，去越孤舟逐浪摇。微月尚堪乘晚棹，回风故遣息寒桡。正思吴地人方迩，为问枫桥路岂遥。此夜客肠翻欲结，高栖几处莫吹箫。
次韵自咏
作者：梁以蘅
朝代：明

一径萦回上翠微，琼楼高拥万山围。携琴客去常悬榻，问字人来或叩扉。山静依稀闻叶落，天空迢递见鸿飞。长安车马多岐路，倦鸟投林且自归。
秋夜杂咏三首
作者：梁以蘅
朝代：明

久立候月出，有雨东南来。须臾天一碧，望见浮云开。玉露滴泠泠，竹竿垂袅袅。万籁空中寂，孤鹤云间矫。树影落新池，鱼行动碧树。有鹤掠人来，忽然乘风去。
秋夜杂咏三首·其一
作者：梁以蘅
朝代：明

久立候月出，有雨东南来。须臾天一碧，望见浮云开。
秋夜杂咏三首·其三
作者：梁以蘅
朝代：明

树影落新池，鱼行动碧树。有鹤掠人来，忽然乘风去。
秋夜杂咏三首·其二
作者：梁以蘅
朝代：明

玉露滴泠泠，竹竿垂袅袅。万籁空中寂，孤鹤云间矫。
答林南江二首
作者：梁以蘅
朝代：明

徙倚棂轩前，萧散更悽恻。凉风入我户，促织居我壁。诗节忽变迁，感此意何极。嗟我同心友，千里会一夕。握手初论交，不辨主与客。雅志慕古人，历历见肝膈。鲍叔欢在今，平仲何必昔。常恐大鹏飞，一朝复离析。世人竞多策，所挟皆九九。吾策良未售，遭时宜禁口。所得虽邱山，浮云竟奚有。胡然事干谒，自同台厮走。反性非自然，吾宁贫贱守。立德固有端，存诚真户牗。谁能秉孤贞，勉尔操持久。一为利所驱，彫丧先榆柳。
答林南江二首·其一
作者：梁以蘅
朝代：明

徙倚棂轩前，萧散更悽恻。凉风入我户，促织居我壁。诗节忽变迁，感此意何极。嗟我同心友，千里会一夕。握手初论交，不辨主与客。雅志慕古人，历历见肝膈。鲍叔欢在今，平仲何必昔。常恐大鹏飞，一朝复离析。
答林南江二首·其二
作者：梁以蘅
朝代：明

世人竞多策，所挟皆九九。吾策良未售，遭时宜禁口。所得虽邱山，浮云竟奚有。胡然事干谒，自同台厮走。反性非自然，吾宁贫贱守。立德固有端，存诚真户牗。谁能秉孤贞，勉尔操持久。一为利所驱，彫丧先榆柳。
遣怀
作者：梁以蘅
朝代：明

十年雅意少相如，堪笑乾坤共索居。行乐忽逢欢有酒，弹歌休道食无鱼。天涯会见杨雄宅，案上惟馀老氏书。小槛凉风此时入，故园杨柳忆萧疏。
雨晴过小圃
作者：梁以蘅
朝代：明

园林旬始涉，秋径水潺湲。积雨欣初霁，凉风吹远天。寒山含夕照，孤竹霭馀烟。暂息茅亭下，醉吟疏柳前。
题黎氏隐居
作者：梁以蘅
朝代：明

闻道幽人卧草庐，衣冠曾是昔贤居。闭门已有潜夫论，负郭宁无长者车。静扫落花随晚径，閒看流水傍秋渠。兰台金匮幽求尽，还觅人间未见书。
七星关
作者：梁佐
朝代：明
体裁：七言律诗

巉崖飞阁倚长空，凿石寻源诵禹功。地迥鼋门淘画雪，天低蜃栋拂晴虹。三巴西接虬龙静，六诏南通象马雄。我欲乘风生羽翰，星槎云海泛飘蓬。
秋游元珠观
作者：梁佐
朝代：明
体裁：七言律诗

七月九日风露凉，携壶系马山之阳。岩花池草各幽趣，雾殿云廊总异香。莺妒棋残声乱落，鹤眠茶熟梦初长。道人指点元珠窍，一黍中悬万镜光。
思归引
作者：梁佑逵
朝代：明

杖剑万里游，崎岖窘高步。中怀多不平，于焉思返顾。献策会无成，不如守坟墓。折剑铸为镜，鉴予襟与素。引镜比张良，状貌同好妇。
感讽篇
作者：梁佑逵
朝代：明

予少颇晰美，苦为女郎齿。十五出从师，邂逅西邻女。相感上秦楼，当筵蒙锦被。春色腻如云，白縠笼烟紫。宝钏响锒铛，明珠挂当耳。空房挺华光，援琴横自起。怵惕且自陈，黄泉永相矢。岂曰匪思存，中怀良独尔。宋玉虽好色，言宁孤人子。
木棉花歌
作者：梁佑逵
朝代：明

长虹漠漠澹黄昏，绛节云中拥万神。霞标初建城头上，甲光向日开金鳞。光摇夹岸迷颜色，大树将军谁者识。一望平原若火燎，疑是田单破燕日。
送陈集生太史
作者：梁佑逵
朝代：明

孟秋凉气至，蟋蟀鸣虚牖。惊飙撼庭柯，落叶日以厚。居人若在行，况乃行当久。揽衣起徬徨，出门送我友。丈夫志四方，所惜非分手。勉旃赴前途，爱子琼与玖。勿以门第高，弃捐葵藿偶。勿以声名溢，而忘夙所负。富贵不足矜，所期在不朽。贱子不习谀，素心聊用剖。
采莲曲
作者：梁佑逵
朝代：明

托根同佳藕，何须妒并妆。生憎子结后，强半是空房。
夏孝子
作者：梁俯
朝代：明
体裁：七言律诗

结庐亲冢倚荒陂，朝夕如存梦寐思。花落鸟啼三载易，霜寒露冷寸心悲。勿惊野火风回灭，还喜新松麋护持。孝感应传青简里，凭轩更诵蓼莪诗。
东园次陈以道评事
作者：梁储
朝代：明

老来心事乐幽栖，看竹怜君远见携。初辍班行来入社，旧栽花木已成蹊。东篱谁送陶潜酒，半夜还分太乙藜。从此过逢知不倦，帝乡今已隔云泥。
中元谒陵次屠东湖韵
作者：梁储
朝代：明

松栝苍苍望不迷，五陵风露已凄凄。立当明月频惊雁，行过荒村只听鸡。原庙尚闻藏剑履，关门何用借封泥。不堪马上成归梦，还绕东华綵仗齐。
义田诗为徐太傅先生赋
作者：梁储
朝代：明

姑苏昔义田，子能成父志。宜兴今义田，弟可托兄事。兄为四朝老，自享不求备。辛勤经国馀，图此睦族计。意念良已勤，条画犹未试。卯君千里来，始与毕此义。谓当时敛散，更俾勤树蓻。美意与良法，要不出范氏。孰孤当早分，孰乏当厚遗。孰仕当罢给，孰归当更置。冠昏及丧祭，多寡义无异。馀波逮里闾，明训及童稚。愿言吾孙子，相与守世世。吴山苟长青，此义期无坠。君闻益欢然，呼酒复径醉。朝来揖上马，矍铄别无泪。吾曹在祖道，仰止成叹喟。安得随归鞭，往看嘉禾瑞。
代夏景述怀
作者：梁储
朝代：明

小麦青青大麦柔，榴花开遍殿东头。日长麋鹿惟依辇，波静鱼龙不负舟。家国有贤天所鉴，生灵无事我何求。堪嗟汉武神仙意，误却当年尚未休。
使节荣归为江文源侍读作
作者：梁储
朝代：明

为因衔命到蕲阳，还得承欢向北堂。金册手持归赤社，绿衣身著到钱塘。鹓鸾一别思仙侣，书剑何时返帝乡。闻道江南民瘼甚，愿裁封事上明光。
元夜
作者：梁储
朝代：明

四方民瘼已无忧，圣主宵衣正御楼。万岁山前黄道转，九层台上紫烟浮。星环凤扆高居处，雷动鳌山最上头。此夕欢娱知几许，霓裳谁羡月中游。已遣金吾弛夜巡，更将休沐赐群臣。一年月向今宵好，万国春从此后新。王豫庇民徵夏谚，薰风调律叶韶钧。疏虞久滥瀛洲客，窃禄年年未致身。尊前休问夜如何，且听佳人达曙歌。圆月向人偏皎洁，绪风吹面正清和。星从左个将春至，雁向南楼带字过。翘首五云最深处，千觞应助圣颜酡。万年枝上雪初晴，千步回廊月转明。天为良辰留美景，风传和气作歌声。广寒自昔身难到，弱水今宵浪已平。愿向大庭歌此曲，卷阿诗句合先赓。
元夜·其一
作者：梁储
朝代：明

四方民瘼已无忧，圣主宵衣正御楼。万岁山前黄道转，九层台上紫烟浮。星环凤扆高居处，雷动鳌山最上头。此夕欢娱知几许，霓裳谁羡月中游。
元夜·其三
作者：梁储
朝代：明

尊前休问夜如何，且听佳人达曙歌。圆月向人偏皎洁，绪风吹面正清和。星从左个将春至，雁向南楼带字过。翘首五云最深处，千觞应助圣颜酡。
元夜·其二
作者：梁储
朝代：明

已遣金吾弛夜巡，更将休沐赐群臣。一年月向今宵好，万国春从此后新。王豫庇民徵夏谚，薰风调律叶韶钧。疏虞久滥瀛洲客，窃禄年年未致身。
元夜·其四
作者：梁储
朝代：明

万年枝上雪初晴，千步回廊月转明。天为良辰留美景，风传和气作歌声。广寒自昔身难到，弱水今宵浪已平。愿向大庭歌此曲，卷阿诗句合先赓。
元夜应制
作者：梁储
朝代：明

云中珠翠压鳌头，雉尾双双护冕旒。圣主经年少巡幸，春来方睹属车游。丝管纷纷醉上元，万家灯火映乾坤。内庭别有光明烛，留与人间照覆盆。一曲阳春四海同，君王犹自祝年丰。不缘烟月娱清夜，为采歌谣献两宫。
元夜应制·其一
作者：梁储
朝代：明

云中珠翠压鳌头，雉尾双双护冕旒。圣主经年少巡幸，春来方睹属车游。
元夜应制·其三
作者：梁储
朝代：明

一曲阳春四海同，君王犹自祝年丰。不缘烟月娱清夜，为采歌谣献两宫。
元夜应制·其二
作者：梁储
朝代：明

丝管纷纷醉上元，万家灯火映乾坤。内庭别有光明烛，留与人间照覆盆。
元宵胜赏次杨石淙阁老韵
作者：梁储
朝代：明

去年元夜此陪公，今岁观灯趣复同。人向月前听好语，花从烟里发新丛。忘形肯却杯中酒，吹面仍烦醉后风。惭愧诗才吾独拙，且将歌咏赞平戎。
北堂雨露诗为侍御曹汝学作
作者：梁储
朝代：明

天上恩波远，人间庆泽长。慈闱初拜命，先子重增光。贺客朝朝满，纶音字字香。欲知图报地，葵藿正倾阳。
又元夜三首
作者：梁储
朝代：明

直从元日到今朝，长恐阴晴未易调。喜得经旬对明月，可无歌颂报清朝。今春原自隔年回，先向南枝报早梅。尚恐闾阎春色浅，故教丝管夜相催。万井笙歌彻晓腾，了无残雪打寒灯。城中老叟逢人说，此乐生平见未曾。
又元夜三首·其一
作者：梁储
朝代：明

直从元日到今朝，长恐阴晴未易调。喜得经旬对明月，可无歌颂报清朝。
又元夜三首·其三
作者：梁储
朝代：明

万井笙歌彻晓腾，了无残雪打寒灯。城中老叟逢人说，此乐生平见未曾。
又元夜三首·其二
作者：梁储
朝代：明

今春原自隔年回，先向南枝报早梅。尚恐闾阎春色浅，故教丝管夜相催。
同两司登山
作者：梁储
朝代：明

今朝忽起登高兴，踏上层崖两径蹊。身在紫霄离俗远，手扶红日觉天低。山花向我依然笑，野鸟留人只自啼。莫怪老夫閒散诞，疏林横月夜忘归。
吕洞宾
作者：梁储
朝代：明

炼得丹成欲度人，江湖来往意殷勤。如何世上求仙者，不似枯杨解识真。
和张元升宗伯游西湖见寄
作者：梁储
朝代：明

春风飞鞚帝城西，杨柳阴阴夹御堤。寺外断云千里目，壁间流水十年题。禅谈有味风生席，诗思无边月在溪。老衲不须留玉带，百篇端已重招提。
和杨邃庵郊坛斋居之作杨民部旧僚也
作者：梁储
朝代：明

宝炬光中夜漏深，万行珠树肃萧森。阳回左个迎雕辇，人在东坛整玉簪。伐木尚怜求友义，倾葵偏切侍臣心。悬知扈从归来日，应有文思颂德音。
和蔡东轩驸马自寿
作者：梁储
朝代：明

一代豪华称戚畹，百龄风骨似神仙。旧闻朱邸邻珍馆，新赐黄封出御筵。尘榻每缘佳客下，清风还许后生传。欲知箫史酬恩地，惟以忠贞照暮年。
四皓
作者：梁储
朝代：明

已为留侯定汉储，旧山松桂未萧疏。如何复向他山去，应恐重劳使者车。四贤心行可谁如，垂老犹堪定汉储。从此班行绝踪迹，史臣何事不重书。
四皓·其一
作者：梁储
朝代：明

已为留侯定汉储，旧山松桂未萧疏。如何复向他山去，应恐重劳使者车。
四皓·其二
作者：梁储
朝代：明

四贤心行可谁如，垂老犹堪定汉储。从此班行绝踪迹，史臣何事不重书。
夏景述怀二首
作者：梁储
朝代：明

酷暑人间得思长，晓来先赐近臣汤。宫中亦有求贤渴，一曲薰风意自凉。薰风庭院柳条齐，恰恰娇莺尽日啼。万岁山前桐树长，高枝留与凤凰栖。
夏景述怀二首·其一
作者：梁储
朝代：明

酷暑人间得思长，晓来先赐近臣汤。宫中亦有求贤渴，一曲薰风意自凉。
夏景述怀二首·其二
作者：梁储
朝代：明

薰风庭院柳条齐，恰恰娇莺尽日啼。万岁山前桐树长，高枝留与凤凰栖。
失题
作者：梁储
朝代：明

携酒高堂问客归，黯然先问再来期。男儿莫谩丘园老，邦国还资妙手医。睡鸭香中风细细，紫荆花底月离离。生来忽听新秋雁，已动而兄万里思。
失题
作者：梁储
朝代：明

有美铅山彦，储材馆阁中。校雠金匮史，增重玉堂风。地望烟霄迥，声华棣萼同。入朝双白璧，将路两□□。
奉使安南初入其界及归至阙下作
作者：梁储
朝代：明

路入安南第一关，蓝舆随处苦登山。南人莫讶关山险，谢得皇恩遍八蛮。不载南交一物还，幸持完节见天颜。天颜有喜君知否，正在皇恩远被间。
奉使安南初入其界及归至阙下作·其二
作者：梁储
朝代：明

不载南交一物还，幸持完节见天颜。天颜有喜君知否，正在皇恩远被间。
孝贞皇太后王氏挽章
作者：梁储
朝代：明

南有乌衣巷，生祥旧不休。文王初御极，太姒已归周。明发诗篇在，关雎德泽流。孰知从此去，长夜竟悠悠。二十三年内，恭勤奉至尊。心犹忧治世，恩不厚私门。中馈思民瘼，端居念化原。黄童兼白叟，歌颂至今存。四海雍熙极，重闱孝养深。宫中无遂事，天下有徽音。寿祝千千岁，恩沾万万寻。那知遗诏下，哀动圣皇心。圣德那能纪，风谣岂易听。悲笳才一动，群泪已千零。旧事留编简，馀音入杳冥。秪应松柏路，还有五云扃。
孝贞皇太后王氏挽章·其一
作者：梁储
朝代：明

南有乌衣巷，生祥旧不休。文王初御极，太姒已归周。明发诗篇在，关雎德泽流。孰知从此去，长夜竟悠悠。
孝贞皇太后王氏挽章·其三
作者：梁储
朝代：明

四海雍熙极，重闱孝养深。宫中无遂事，天下有徽音。寿祝千千岁，恩沾万万寻。那知遗诏下，哀动圣皇心。
孝贞皇太后王氏挽章·其二
作者：梁储
朝代：明

二十三年内，恭勤奉至尊。心犹忧治世，恩不厚私门。中馈思民瘼，端居念化原。黄童兼白叟，歌颂至今存。
孝贞皇太后王氏挽章·其四
作者：梁储
朝代：明

圣德那能纪，风谣岂易听。悲笳才一动，群泪已千零。旧事留编简，馀音入杳冥。秪应松柏路，还有五云扃。
寄友人
作者：梁储
朝代：明

荐剡曾闻第一登，喜摩双眼看飞腾。壮心不向愁中老，华发空嗟别后增。回雁有封书到否，重城无锁梦来曾。碧堂事业今休问，二十年前共此盟。
寄弟叔永
作者：梁储
朝代：明

十年前事苦痴呆，掉转头来亦可哀。樽底滚将豪气去，花间招得病根来。欣谭金榜三秋耀，懒向青灯万卷开。信笔题诗传示汝，莫教重学汝兄哀。
寿三原王太宰
作者：梁储
朝代：明

翘首班行八座尊，清风归去隐三原。为霖望切人心在，调鼎功多国史存。心远尚怜思魏阙，身閒聊得卧丘园。庭前丛桂高千丈，应是明时雨露繁。
寿丘阁老七十二
作者：梁储
朝代：明

琼山前度降神时，初报寒梅第一枝。麟出九真曾瑞世，凤翔千仞更来仪。苍生正喜归仁寿，黄阁于今有俊耆。浅薄幸随乡里后，愿输忠悃荅无为。
寿刘阁老
作者：梁储
朝代：明

四贤同坐一堂中，千古人犹仰下风。试问韩琦兼富弼，何如范老与欧公。平生眼目如仙碧，今日颜丹为酒红。愿我有怀思寿国，共将忠悃佐熙隆。
寿刘阁老夫人
作者：梁储
朝代：明

何处飞来海鹤姿，白头金紫照清时。天教椿树长如此，身是神仙自不知。膝下綵衣丞相舞，花边春酒上公持。年年入奏升平曲，不道祯祥正在兹。
寿夫人
作者：梁储
朝代：明

平生忧患足劬劳，坐使诸郎羽翼高。碧水丹山开寿域，珠冠霞帔映仙桃。人间节义空今古，天上丝纶有宠褒。今日东邻与西舍，几人回首羡共陶。
寿崔太常次邃庵韵
作者：梁储
朝代：明

圣明亲简太卿贤，重叠恩光照暮年。惟学后夔能典乐，不随方朔更求仙。瑶琴待月成三友，珠唾随风落九天。明日药栏招手地，也知吾得预宾筵。
寿座主彭阁老
作者：梁储
朝代：明

乞归先伴赤松游，甲子今来又一周。发白已怜身早退，心閒还与国同忧。书成东里终篇后，名冠西江第一流。姜桂自怜偏性在，当时药笼愧同收。
寿王御史母朱氏
作者：梁储
朝代：明

闻说仙家日月长，此图自可献萱堂。愿凭青鸟通佳信，更借蟠桃献寿觞。膝下彩衣初拜庆，门前骢马又严装。临行教语知多少，定出皇华第一章。
寿郑介庵为其子通判作
作者：梁储
朝代：明

归来犹未买良田，谁似淩江二守贤。心已忘机犹爱国，身无侈累却求仙。听残曙鸟眠初觉，吟对秋英句倍妍。明发阿郎归省地，岂无庭鹤共蹁跹。
己卯扈驾南征中途遇菊节
作者：梁储
朝代：明

几年京国不登高，今日重阳路里遭。已见黄花盈晚径，肯嫌白露湿征袍。皇猷远大师无敌，军令严明下不骚。早晚归朝会知己，敢言衰病足劬劳。
广成子
作者：梁储
朝代：明

才从山上访嘉猷，旋向华胥国内游。四海但知皇德泽，不知仙意也绸缪。
徐孺子
作者：梁储
朝代：明

不入东都党锢群，自于南亩卧閒云。可怜一束生刍奠，不负交情只有君。
御笔画禽鸟
作者：梁储
朝代：明

谁抱遗弓望翠华，临池曾忆掞云霞。碧桃枝上双双鸟，立尽东风几度花。俛啄依依在野田，奇毛偏得圣恩怜。龙媒一去无消息，犹恋雕笼记昔年。
御笔画禽鸟·其一
作者：梁储
朝代：明

谁抱遗弓望翠华，临池曾忆掞云霞。碧桃枝上双双鸟，立尽东风几度花。
御笔画禽鸟·其二
作者：梁储
朝代：明

俛啄依依在野田，奇毛偏得圣恩怜。龙媒一去无消息，犹恋雕笼记昔年。
恭题宣宗御笔扇面上有宣德六年字
作者：梁储
朝代：明

淇园湘水万千枝，不似君王笔下奇。高者拂云低拂地，想应重有凤来仪。
挽司徒
作者：梁储
朝代：明

南国司徒未白头，乞身先道五宜休。丹霞家近初尝橘，黄阙天高独上楼。乡里儿童知旧德，恩荣终始贲山丘。十年不慰恩公眼，今览遗章泪重流。
挽周司寇
作者：梁储
朝代：明

未老辞官帝未俞，七旬方得赋閒居。却怜阳曲无归宅，翻使台城有卧庐。三尺龟趺庄懿墓，万年金匮史臣书。槐庭雨露今如许，犹是当时积庆馀。
挽尚书
作者：梁储
朝代：明

尚书投老是何年，却忆尚书未老前。初解郡符来作牧，又承台印往巡边。英灵已逐星辰陨，勋业终归史氏传。旧日甘棠犹在陕，几多新咏上遗编。
挽黄门林克翀其子任中书舍人
作者：梁储
朝代：明

黄门旧日读书斋，阶下孤桐手自栽。今日孙枝长百尺，几时仙驭复归来。
敬轩何君顷以公事至京师事讫言归索诗为别因为之赋此
作者：梁储
朝代：明

王事有程期，居京越一时。不愁春易尽，惟恨路多岐。白酒先秋熟，黄柑带雨垂。故园归兴好，莫惜寄来诗。
新都杨君铅山费君全州蒋君同邑张君钟君有世讲之会而吾弟叔永与焉特作此小诗用识老怀喜乐之意诸君他日更倡叠和联成一轴并请吾石淙石斋二老先生各为训戒法语于前后又安知此轴不遂为通家之张本也哉
作者：梁储
朝代：明

千古交游道义存，故应传子复传孙。天开事业文章府，人聚忠贞孝悌门。此夕莫嫌车马闹，清秋宜放笑谈温。吾曹当日相知意，欲为诸君次第论。
无题
作者：梁储
朝代：明

千门万户总光风，别有昭阳一样红。谁道翠华游幸远，又移春色醉重瞳。
春草图
作者：梁储
朝代：明

漠漠春风绿绕池，王孙何日是归期。缁尘一隔江南路，满眼青青亦自疑。
月雁图送韩廷宣兄南归
作者：梁储
朝代：明

芦苇萧萧月明里，飞鸿正值秋风起。今宵暂喜栖息同，明日茫茫隔烟水。
李程二学士被命教庶吉士唐大夫有作奉柬予次其韵
作者：梁储
朝代：明

奎壁光芒夜彻天，两公新命领群仙。金堤晓日联丝鞚，玉署春风醉锦筵。鸾掖文章瞻具美，鲤庭诗礼属多贤。中丞剩有新篇纪，明日都城作话传。
次三老阁前迎春草
作者：梁储
朝代：明

二月群芳尚未花，独怜仙草已抽芽。风传紫禁香初远，月到瑶阶影未斜。泉石故知惭小草，江湖何处寄瑶华。祗应待到重阳日，犹有馀香共菊誇。
次前韵并送伦太史张黄门奉使安南有序
作者：梁储
朝代：明

未度安南巨竹关，征途先过石门山。平生精力知多少，真可乘轺遍八蛮。来岁秋深迓子还，举杯论旧定开颜。皇华集里三千首，都在微吟朗诵间。
次前韵并送伦太史张黄门奉使安南有序·其一
作者：梁储
朝代：明

未度安南巨竹关，征途先过石门山。平生精力知多少，真可乘轺遍八蛮。
次前韵并送伦太史张黄门奉使安南有序·其二
作者：梁储
朝代：明

来岁秋深迓子还，举杯论旧定开颜。皇华集里三千首，都在微吟朗诵间。
次右辖戴公新参留别韵二首
作者：梁储
朝代：明

别情真有万端馀，今日临岐一语无。司马政成元得策，惠民丹好更多储。西风万里休挥泪，南国诸贤必大书。谁道岭南还瘴疠，使君甘雨正随车。曲江联马醉归馀，岁久情深报答无。君似楩楠终足用，我如姜桂仅堪储。天曹渐喜知佳政，士论尤疑得异书。惭愧词林空食粟，欲从武部请轻车。
次右辖戴公新参留别韵二首·其一
作者：梁储
朝代：明

别情真有万端馀，今日临岐一语无。司马政成元得策，惠民丹好更多储。西风万里休挥泪，南国诸贤必大书。谁道岭南还瘴疠，使君甘雨正随车。
次右辖戴公新参留别韵二首·其二
作者：梁储
朝代：明

曲江联马醉归馀，岁久情深报答无。君似楩楠终足用，我如姜桂仅堪储。天曹渐喜知佳政，士论尤疑得异书。惭愧词林空食粟，欲从武部请轻车。
次屠东湖寒食陪祀宿昌平韵
作者：梁储
朝代：明

春来周道正平平，杨柳风多晓雾睛。向晚却随僧寺宿，此心聊与佛灯明。班行着我曾何补，诗思于公辄又生。明日五陵翘首地，祇应颜汗倍关情。
次张仲堤送舍弟考绩韵
作者：梁储
朝代：明

有弟有弟居留京，三年老梦虚南征。兹来始慰契阔意，语次便及诸年兄。诸兄德业方修进，泾公巨眼文高明。会须归作大川楫，胡为独哦沧浪缨。寅君事竣今回首，聊寄一樽秋露酒。请君开酌当长春，不识长春能许否。故园亦自有仙台，隔断红尘不受埃。早晚乞身吾决去，却烦公为写归来。
次春日述怀韵
作者：梁储
朝代：明

南国东风早，莺花动客情。故乡难梦到，羁客易愁生。白发行俱变，丹心秪自明。不知从此去，何处忆韩荆。
次简正郎韵
作者：梁储
朝代：明

几岁乞归休，衔恩尚勉留。形容空自老，松菊为谁秋。病岂堪朱绂，天应念白头。秋鸿莫先去，期傍我行舟。
次西涯韵
作者：梁储
朝代：明

十年身已到璇霄，开閤犹闻引下僚。玄圃会须呈璞玉，终南当复赋梅条。人才孰可追三代，文字君应叹六朝。试问澄江静如练，何如澎湃浙江潮。
江上作
作者：梁储
朝代：明

江月雾中明，孤舟触浪行。吹笳知远浦，沽酒听寒更。旅雁依依去，霜风落落鸣。故园松与菊，今夕倍关情。
游海珠寺
作者：梁储
朝代：明

是谁驱石到江心，天为羊城镇古今。风月不随人共老，莺花宁藉我登临。诗情肯与珠争丽，酒兴还怜海共深。怪得兰桡归去晚，伫看灵雨遍山林。
牧牛图
作者：梁储
朝代：明

谁遣儿童善饮牛，饮时常赴最清流。中林不着幽人室，知在前村第几丘。
牧牛图三首代作
作者：梁储
朝代：明

日夕歌声起，前村带雉归。如何牧犊子，不惜雉朝飞。牛背虽安隐，田家亦苦辛。纷纷城市客，谁念牧牛人。归路偶逢人，问我牛何喘。非关气未和，只是牛行远。
牧牛图三首代作·其一
作者：梁储
朝代：明

日夕歌声起，前村带雉归。如何牧犊子，不惜雉朝飞。
牧牛图三首代作·其三
作者：梁储
朝代：明

归路偶逢人，问我牛何喘。非关气未和，只是牛行远。
牧牛图三首代作·其二
作者：梁储
朝代：明

牛背虽安隐，田家亦苦辛。纷纷城市客，谁念牧牛人。
王通政父母挽章
作者：梁储
朝代：明

士林哀些为谁吟，欲慰银台痛恨心。芸掩父书宁忍读，泪随乌鸟故难任。牛眠地远山千仞，凤阁文雄字万金。他日陇阡重作表，想应松柏已成阴。
端午赐扇
作者：梁储
朝代：明

宝月辉周制，银钩灿禹谟。九重新泽出，万寿小臣呼。天上清风好，人间暑气无。愿言均此施，荡涤到樵苏。
端阳竞渡
作者：梁储
朝代：明

湘人相恤事堪歌，万古忠魂吊汩罗。挝鼓共知皆醉好，夺标其奈独醒何。红尘队里挥金勒，白苧香前望碧波。何处却来迂腐客，楚骚歌罢一滂沱。
竹阴书院为故人郑元美题
作者：梁储
朝代：明

有竹成书院，无埃到砚池。夜檠秋信早，春诵暖容归。著眼千秋在，回头六逸飞。不应南海客，淇澳自哦诗。
红梅为东宫伴读段君赋
作者：梁储
朝代：明

罗浮仙子玉为容，移入宫墙便不同。应为岁寒心事好，天将朱紫答元功。
纳言堂三首
作者：梁储
朝代：明

纳言堂上昔留宾，宾醉诗成夜已分。今日重来读诗卷，君诗依旧似春云。纳言堂左是先祠，寸草皆承雨露滋。欲识君家馀庆在，凤毛今在凤凰池。
纳言堂三首·其一
作者：梁储
朝代：明

纳言堂上昔留宾，宾醉诗成夜已分。今日重来读诗卷，君诗依旧似春云。
纳言堂三首·其三
作者：梁储
朝代：明

纳言堂左是先祠，寸草皆承雨露滋。欲识君家馀庆在，凤毛今在凤凰池。
老子
作者：梁储
朝代：明

主善为师道正隆，宣尼此意正无穷。如何后代相师者，不及巫医与百工。
自符堂
作者：梁储
朝代：明

主人留客醉新轩，棋子声疏杂管弦。千里江山如挂壁，三株槐树亦遮门。平生谬辱公知己，今日宁容我避喧。向晚重携馀兴去，梦回犹自忆琴尊。
致仕作金石丝竹匏土革木
作者：梁储
朝代：明

金殿辞官归故乡，石田茅屋旧山庄。丝袍布被三冬暖，竹簟藤床九夏凉。匏瓠作尊盛绿醑，土泥为灶煮黄粱。革靴穿破无钱买，木屐闲行古道旁。
致政写怀
作者：梁储
朝代：明

拈弄风花写肺肝，功名队里笑彭韩。人生志节撑非易，自古文章善亦难。事到盖棺方论定，官能解组始身安。惺惺贤圣皆贫贱，千古高风慕孔颜。
致政南还自述
作者：梁储
朝代：明

一封天上别龙颜，不尽江山画锦还。圣主万年双鬓绿，老臣千里寸心丹。短蓬细雨听春浪，瘦马寒梅度晓关。此去好为风月主，一竿长伴白鸥闲。
萧总制致仕西归予亦自岭外至相会话别
作者：梁储
朝代：明

河桥柳色正丝丝，故国逢君又别离。江海论交惟此日，山林归隐又同时。公如白璧心何忝，我恋青山力已疲。从此侧身西望地，年年空忆采华芝。
薰风三首
作者：梁储
朝代：明

木末薰风起，偏来面上吹。不知今日趣，何似北窗时。树带千岩色，人乘九夏风。岂无招隐意，谁与献诸公。世人皆苦热，我独受清阴。欲向南风祝，朝朝入舜琴。
薰风三首·其一
作者：梁储
朝代：明

木末薰风起，偏来面上吹。不知今日趣，何似北窗时。
薰风三首·其三
作者：梁储
朝代：明

世人皆苦热，我独受清阴。欲向南风祝，朝朝入舜琴。
薰风三首·其二
作者：梁储
朝代：明

树带千岩色，人乘九夏风。岂无招隐意，谁与献诸公。
训成堂为傅学士赋
作者：梁储
朝代：明

岂将轮奂诧通衢，独抱丝纶照此居。一语宠光华衮上，百年诗礼过庭除。阶前尚忆先生杖，门外原容长者车。珍重满堂忠孝意，祇应佳气又充闾。
送丁德淳省郎致政还丰城三首
作者：梁储
朝代：明

同年三百辈，荣悴几经心。复送君家去，离忧岂易任。剑江有前辈，高谊重儒绅。明日耆英里，添君是几人。宦情何处好，名遂更还乡。万里思君意，山高复水长。
送丁德淳省郎致政还丰城三首·其一
作者：梁储
朝代：明

同年三百辈，荣悴几经心。复送君家去，离忧岂易任。
送丁德淳省郎致政还丰城三首·其三
作者：梁储
朝代：明

宦情何处好，名遂更还乡。万里思君意，山高复水长。
送丁德淳省郎致政还丰城三首·其二
作者：梁储
朝代：明

剑江有前辈，高谊重儒绅。明日耆英里，添君是几人。
送严郡通守郑希说还任
作者：梁储
朝代：明

三年鱼雁几回过，南望思君意未磨。今夕挑灯重致语，别来离思恐犹多。抡材自合先推毂，书最还应有颂歌。早晚乔迁何处去，岭南佳约莫教讹。
送乡人
作者：梁储
朝代：明

西风吹雁客还乡，黄菊初开别思长。南望石桥霜后橘，不知何日对君尝。
送人还乡
作者：梁储
朝代：明

甘向清时无别求，老来心事更悠悠。不因文靖多年别，那得皇都半岁留。名纸未教人识面，归途仍与鹤同舟。秋来白社多新酒，应对耆英话远游。
送倪尚书
作者：梁储
朝代：明

东曹居第冷如冰，共喜公来聚德星。诸老入门时秉烛，晚生投谒亦分庭。高才司马休归洛，白首侯芭愿执经。惭愧浅才同甔石，临岐犹拟挹沧溟。
送傅北潭宗伯致仕
作者：梁储
朝代：明

水苍为佩锦为袪，长照天家白玉除。北阙早年仍听履，东门今日已悬车。尊前绿绮风吹断，望里丹梯画不如。此去若逢关令尹，好将道德著成书。
送全州学正何汝和之任
作者：梁储
朝代：明

话别都门醉绮筵，担头惟有一青毡。行携化育三春雨，去洗全南百里天。学究羲皇知悔吝，道宗伊洛有渊源。杏坛独坐春风蔼，多少英才仰郑虔。
送公巡抚福建
作者：梁储
朝代：明

斧钺于今又向闽，大都杨柳正争春。名家作宦知谁敌，为别留诗更有神。此日清风应载路，百年芳誉更超伦。流连莫怪频添烛，何日冰壶重可亲。
送冬官王申之
作者：梁储
朝代：明

郎署念庭闱，秋来病乞归。鸟乌心正切，江海念无违。衣带前时减，灯花昨夜辉。高堂十月景，犹待老莱衣。
送南京兵部尚书韩君
作者：梁储
朝代：明

御堤杨柳已成阴，别酒胡为不尽斟。军国自劳公整顿，江山谁与客登临。黎民有望江东路，黄发重驰魏阙心。留取无弦琴一曲，为君时复寄清音。
送友南行
作者：梁储
朝代：明

向来离合几销魂，今日胡为又送君。归马恋群还蹢躅，迁莺求友亦殷勤。人生报国无南北，我辈钟情自晓昏。从此高楼坐明月，每依南斗望奎文。
送叔永如太仓
作者：梁储
朝代：明

投辖朝朝悟阿同，今朝行李果然东。那知十载思君梦，又落三吴夜雨中。自昔希文多故事，至今虞仲有遗风。祇应庠序弦歌地，亦有文章补閟宫。
送叔永如金陵
作者：梁储
朝代：明

车轮此去愿迟迟，莫惜频频有和诗。前度岁华方共惜，后来风雨莫愆期。谁令别酒初醒地，正值飞鸿独下时。今夜秣陵春草色，想应先满谢家池。
送周少宰册封秦府便道省墓
作者：梁储
朝代：明

自绍箕裘后，人推阆苑仙。早成知国器，内美是家传。职系宫函左，经谭黼座边。效劳时已久，图报日弥坚。世际龙飞运，公当凤至年。奉常初赐服，宗伯已随肩。眷此铨衡地，还资旧学贤。品题才最美，论荐德为先。圣代分封远，藩邦胤祚延。载劳持汉节，衔命向秦川。世子承恩后，王宫接燕前。山河陈带砺，民物语旬宣。薄览南山胜，旋挥北路鞭。故园当马首，先陇拜牛眠。灯火论乡俗，牲醪费俸钱。阙廷虽在迩，桑梓故难捐。二月莺花动，群贤想望专。祇应天咫尺，长在寸心悬。
送唐给事出使侍母还乡
作者：梁储
朝代：明

朝回长得奉慈闱，又却乘轺侍远归。江水自饶鱼入馔，门闾偏称锦为衣。君亲恩重知难报，江海情深念久违。驱遍羊肠无畏处，也应持此报春晖。
送巡按
作者：梁储
朝代：明

一诗何足送君行，君在秋曹旧有声。着豸未忘幽隐意，登车先慰士夫情。霜横庾岭梅先发，风入乌台柏顿青。公事既闲温清毕，等閒佳句向谁成。
送弟叔永如太仓次张叔亨韵
作者：梁储
朝代：明

太仓何止万人家，民俗从来雅好华。盍向闾阎求吉士，莫令纯朴弃天涯。橙黄合擢高秋实，菊落仍餐最晚花。□□□□□□□，临岐重叠拜新嘉。
送张太宰南还
作者：梁储
朝代：明

向来官序几相同，垂老归心也并浓。朝野尚资公謇谔，班行谁念我龙钟。长材自合终为栋，病鸟何堪久在笼。今夕灯前闻别语，不禁流泪对黄封。
送故人之子郑通判严州
作者：梁储
朝代：明

五年南望几思君，此别悠悠意倍真。但使贤劳能报国，不于岐路更伤神。子陵祠下天如水，别驾车前政似春。早晚行台书殿最，也应君是最中人。
送曾大尹
作者：梁储
朝代：明

宿云收尽好风来，令尹帆樯此日开。人为循良添怅望，诗因离别句难裁。枫宸玉帛千官会，花县琴书几日回。家近河阳春尚浅，满城桃李更须栽。
送李太常早阳兼西涯邃庵三首
作者：梁储
朝代：明

一诗曾许送君行，多病因循竟未能。惟有别情终不忘，每逢三义忆同登。太常庭院好花枝，百十年来景未衰。君是旧时种花手，定添奇品绕东篱。旧游时复往南都，斯道于今正不孤。为问容台老诗伯，近来仍饮半杯无。
送李太常早阳兼西涯邃庵三首·其一
作者：梁储
朝代：明

一诗曾许送君行，多病因循竟未能。惟有别情终不忘，每逢三义忆同登。
送李太常早阳兼西涯邃庵三首·其三
作者：梁储
朝代：明

旧游时复往南都，斯道于今正不孤。为问容台老诗伯，近来仍饮半杯无。
送李太常早阳兼西涯邃庵三首·其二
作者：梁储
朝代：明

太常庭院好花枝，百十年来景未衰。君是旧时种花手，定添奇品绕东篱。
送李太常早阳兼西涯邃庵三首奉使安南初入其界及归至阙下作·其一
作者：梁储
朝代：明
体裁：七言绝句

路入安南第一关，蓝舆随处苦登山。南人莫讶关山险，谢得皇恩遍八蛮。
送李守正吉士引疾还家
作者：梁储
朝代：明

西风吹雨湿窗纱，阶下决明才着花。人在玉堂看起草，病辞仙仗喜还家。舟移潞水天初远，马入聊城路不赊。预约明年当此日，板舆随母觐东华。
送林方伯水泉还京
作者：梁储
朝代：明

斯文舟楫满江湖，愿祝君侯小驻车。十幅蒲帆今去远，千村离恨竟何如。东南凋瘵咨询后，家国祯祥舞蹈初。他日庙堂经济暇，岂无馀梦到樵渔。
送欧职方时振出守汉中
作者：梁储
朝代：明

向来场屋见高文，知有长材策茂勋。一日相看如旧识，千秋交谊愧殷勤。兵曹正喜资苏辙，乡郡其如借寇君。从此书来知几许，故应襦裤语先闻。
送洗侍御汝实归养
作者：梁储
朝代：明

殷勤将母疏三篇，锡类皇恩下九天。试问彩衣初着日，何如豸史未归前。平生忠孝能兼足，浮世功名尽让先。安得板舆随白发，共来京国庆尧年。
送潮阳翁宪副存道之任湖广
作者：梁储
朝代：明

又从湖北作分司，千里兵民属指麾。已喜清风随使节，旋祈甘雨及边陲。交游有道君无忝，供奉无能我自衰。早晚石门容我去，岁寒心事复重期。
送熊都宪
作者：梁储
朝代：明

欲知明主念边民，请看皇华遣大臣。铜鼓山前饶暮雨，画熊车上有阳春。平生慷慨多忧国，今日驰驱敢爱身。七十四年衰病客，尚能持此为君陈。
送秀水王教谕
作者：梁储
朝代：明

自从别君来，寒暑几更代。相逢始握手，重有别离慨。嗟君早知学，及长慕冲退。群誇自不休，我默固长在。昔年被荐剡，侯门足韬晦。庠序比需贤，复尔司教诲。菁莪岂不佳，水菽况可逮。归成迎养欢，此乐谁所赉。人生知足耳，白发古不贷。南国幸多兰，相期倍纫佩。
送编修湛元明使交
作者：梁储
朝代：明

千顷波前蚤濯缨，士林原重使君名。不辞远道传天语，要使遐方共太平。穗石冠裳迎驷马，渴江鱼鸟迓千旌。明年北雁将归日，莫忘群公属望情。
送翰林侍讲陈师召升南京太常寺少卿
作者：梁储
朝代：明

尚觉陈蕃道义尊，也从昭代识诸孙。高文大册谁堪比，璞玉浑金未易论。风雨别离魂正断，冰霜期待意弥敦。太常庭院花多少，更护长松百尺根。
送进士林公器宰永嘉
作者：梁储
朝代：明

昔年离别苦匆匆，幸此清秋笑语同。花县却烦凫舄去，绮筵又见马蹄东。温存未出催科外，勋业先成小试中。万里东南有民瘼，几时为我寄诗筒。
送进士钟元溥归东莞次张尚书韵
作者：梁储
朝代：明

科名一日满城传，头戴宫花色最鲜。才喜挑灯论旧约，忽看骑马向归船。君恩北斗星辰上，亲寿南州水石前。莫遣斑衣成久住，此生忠孝要兼全。
送逵斋叔归乡
作者：梁储
朝代：明

老去惟思返旧丘，圣恩何日许归游。祠堂万里心空折，族谱三年手未修。琴剑独携回岭外，诗篇谁与咏溪头。殷勤为报西窗竹，留取青青待邺侯。
送郑先生考满
作者：梁储
朝代：明

桂岭家声诸老在，穗城文字一官贫。九年恩义难为别，万里心肠共此樽。故国归舟山饯腊，帝途行李路迎宾。周门风月程门雪，何日还当待我人。
送陈亚卿册封
作者：梁储
朝代：明

吟罢霞天菊未花，驱车明日是天涯。留人初揽淮南桂，奉使还乘汉水槎。八座官联班最贵，维城宗子颂非誇。归来献赋明光殿，依旧彤云绕翠华。
金门待漏院试作
作者：梁储
朝代：明

十年丹扆梦中情，几向长安对月明。凤阙未曾开曙色，龙池先已听钟声。焉知落落孤踪士，独抱区区万里诚。却恨相如献词赋，不将憔悴及苍生。
附送徐公子挥使东归四首
作者：梁储
朝代：明

前年有粟不盈仓，犹为官家远赈荒。閒散未应无事业，诗书端已付诸郎。阿郎十载不离乡，万卷书中岁月长。今日随君来定省，凤雏毛羽故非常。相门初见彩衣新，施拟提壶一问君。何事马蹄行太速，不教谈笑接殷勤。祠堂坟墓遣君归，此意傍人恐未知。料得义田经始日，是君行李再来时。
附送徐公子挥使东归四首·其一
作者：梁储
朝代：明

前年有粟不盈仓，犹为官家远赈荒。閒散未应无事业，诗书端已付诸郎。
附送徐公子挥使东归四首·其三
作者：梁储
朝代：明

相门初见彩衣新，施拟提壶一问君。何事马蹄行太速，不教谈笑接殷勤。
附送徐公子挥使东归四首·其二
作者：梁储
朝代：明

阿郎十载不离乡，万卷书中岁月长。今日随君来定省，凤雏毛羽故非常。
附送徐公子挥使东归四首·其四
作者：梁储
朝代：明

祠堂坟墓遣君归，此意傍人恐未知。料得义田经始日，是君行李再来时。
顷以事至留都旧寅诸老用词林故事燕于吏部后堂归成二首
作者：梁储
朝代：明

故人交谊重南金，画省风流许重寻。千里云宵违比翼，十年江汉阻知音。祥鸾自合归阿阁，倦鸟惟思返故林。多谢北堂今夜月，后来应照我遐心。停觞休讶饮迟迟，蜡炬分行照翠眉。头白尚怜公记忆，力微虚负主恩私。鹓鸾天上终相远，鱼鸟江边定不疑。他日凤凰楼畔客，相逢还更语相思。
顷以事至留都旧寅诸老用词林故事燕于吏部后堂归成二首·其一
作者：梁储
朝代：明

故人交谊重南金，画省风流许重寻。千里云宵违比翼，十年江汉阻知音。祥鸾自合归阿阁，倦鸟惟思返故林。多谢北堂今夜月，后来应照我遐心。
顷以事至留都旧寅诸老用词林故事燕于吏部后堂归成二首·其二
作者：梁储
朝代：明

停觞休讶饮迟迟，蜡炬分行照翠眉。头白尚怜公记忆，力微虚负主恩私。鹓鸾天上终相远，鱼鸟江边定不疑。他日凤凰楼畔客，相逢还更语相思。
题一舫斋集
作者：梁储
朝代：明

新居如画又如椽，尚想平生旧载船。楚柁吴樯休再涉，月亭风榭自高眠。清时倖免乘槎叹，黄发宜题广厦篇。欲识君家堂构美，凤毛今在五云边。
题十亭
作者：梁储
朝代：明

森森乔木已成林，都宪犹怀故国心。自是楚云堪入梦，何如梧岫可追寻。寒梅雪后枝枝玉，黄菊年来树树金。遥望十亭亭外路，几时容我一登临。
题永思堂
作者：梁储
朝代：明

古人一日养，不以三公换。负米身虽劳，累茵肠转断。使君此去谁得知，请听夜半啼乌时。
题沈主事母朱氏受封敕卷
作者：梁储
朝代：明

天上颁来有玉音，退朝持献北堂深。敢云今日推恩意，不是生平教子心。慈竹故应多晚节，绿槐原自足春阴。门庭盛事知多少，谢得高车日降临。
题牧牛图
作者：梁储
朝代：明

身是农家子，十年游大都。承恩无以报，惭愧牧牛徒。
题画
作者：梁储
朝代：明

六桥桥畔春光早，十里琼花夹瑶草。人向仙山信马蹄，马蹄未到春先好。画船东去复西来，诗思绵绵岂易裁。试问涌金门外柳，今年青眼为谁开。
题画
作者：梁储
朝代：明

登山临水送将归，去住心情只自知。明日红尘车马地，可能无念出山时。
题画
作者：梁储
朝代：明

秋来凫雁满江乡，鸥鸟依依意亦长。欲问涌金门外路，君家原自有钱塘。
题画
作者：梁储
朝代：明

近水光初见，远山翠亦开。菊华还可采，行客盍归来。
题画兔
作者：梁储
朝代：明

秋深月朗无烟雾，丹桂着花看满路。山中玉兔独多情，望月看花寒不去。曾闻有物在蟾宫，夜夜心劳捣药中。太史若添毛颖传，卯神应得再论功。
题画花
作者：梁储
朝代：明

向来曾作看花人，长恨花无十日春。何似入君花谱内，经年红艳不沾尘。
题画鱼
作者：梁储
朝代：明

水蘋多处着游鱼，不应人间罟网须。莫道市朝无吏隐，试看堂壁有江湖。
鬼谷子
作者：梁储
朝代：明

纷纷兵法漫相传，鬼谷书成秪数篇。不见济民兼利物，只闻孙氏蹙庞涓。
黄石公
作者：梁储
朝代：明

一自桥边半夜逢，几从天上翊飞龙。当时一策无人用，岁晚归来访赤松。
冬日同熊伯真集诃林迟梁兆瑚不至
作者：梁元最
朝代：明

并是倦游者，言寻物外缘。断鸿过别渚，疏雨暗诸天。遥忆梅初绽，犹怜菊尚妍。迟回归骑晚，钟响度林烟。
初至西湖
作者：梁元最
朝代：明

一棹寒烟雪满蹊，六桥犹惹旧香泥。孤山亭畔无多路，山色湖光待品题。
春尽喜南薰
作者：梁元最
朝代：明

浮云不可扫，落日春光老。过雨碎飞花，夕阳薰细草。蝶怨晓风忙，蝉爱浓阴好。东郊车马停，西园芰菱早。有客有客自弹琴，一曲南薰舒素抱。恍如江上水龙吟，乍觉游鱼浮绿藻。飘飘清响入云霄，仙子乘鸾羽衣皓。东风吹尽锦堂春，白眼青天歌浩浩。知音千古者云谁，我欲从之向霞岛。
望匡庐
作者：梁元最
朝代：明

飞瀑挂晴空，归帆荡晓风。人烟千里外，古寺万山中。地接荆吴杳，江连湘沅通。临流发长啸，心与远公同。
秋日同幼宁兄李豹奴张秋姬泛舟采莲日暮始归
作者：梁元最
朝代：明

桂棹逶迤度小溪，芙蕖稠叠路偏迷。歌声半在花间出，属玉惊飞过水西。玉腕纤纤荡桨迟，双鬟风卷绿丝丝。芙蓉隔水相迎笑，妒杀佳人绝世姿。一曲溪光一曲花，船头箫管并筝琶。徘徊花里无人见，不觉湖西日已斜。
秋日同幼宁兄李豹奴张秋姬泛舟采莲日暮始归·其一
作者：梁元最
朝代：明

桂棹逶迤度小溪，芙蕖稠叠路偏迷。歌声半在花间出，属玉惊飞过水西。
秋日同幼宁兄李豹奴张秋姬泛舟采莲日暮始归·其三
作者：梁元最
朝代：明

一曲溪光一曲花，船头箫管并筝琶。徘徊花里无人见，不觉湖西日已斜。
秋日同幼宁兄李豹奴张秋姬泛舟采莲日暮始归·其二
作者：梁元最
朝代：明

玉腕纤纤荡桨迟，双鬟风卷绿丝丝。芙蓉隔水相迎笑，妒杀佳人绝世姿。
一月往返两经飞来寺
作者：梁元柱
朝代：明

重过山寺赋离骚，笑杀山僧复拥旄。敢是寻盟于气象，却将幽意问松涛。山花别我犹馀黛，江柳迎人未著绦。此地清缘应不浅，莫教层磴任蓬蒿。
丁卯撤棘同典试张虞部小酌
作者：梁元柱
朝代：明

天上文昌羡使君，登坛拔骏怀空群。风回五岭材犹借，月霁三秋桂可分。自有彩毫于气象，莫将幽会动星雯。一尊可是故人酒，似得从容细论文。
丁卯撤棘同典试张虞部小酌
作者：梁元柱
朝代：明
体裁：七言律诗

风回五岭材犹借，月霁三秋桂可分。自有彩毫于气象，莫将幽会动星雯。一尊可是故人酒，似得从容细论文。
七星岩移酌钟鼓洞
作者：梁元柱
朝代：明

别胜穿云曲，秋光碧玉凝。弄鱼呼稚子，供茗揖山僧。洞渺传灵籁，岩虚隐慧灯。浮生閒半日，那惜酒如渑。
中秋区几蘧亲家招同家昭有兄泛饮运河
作者：梁元柱
朝代：明

潞河清泛好，秋色正平分。水气依晴幔，村烟缀远濆。鹊袍新湛露，骊驾宿屯云。万里同留滞，相看拚夕曛。
中秋寿邓日吾二首
作者：梁元柱
朝代：明

通家父执六人中，静者先推五伯翁。今日果然冰雪质，满园兰玉动秋风。方六七十如五十，七六方成一百三。清秋千古谁相似，鹤在松风月在潭。
中秋寿邓日吾二首·其一
作者：梁元柱
朝代：明

通家父执六人中，静者先推五伯翁。今日果然冰雪质，满园兰玉动秋风。
中秋寿邓日吾二首·其二
作者：梁元柱
朝代：明

方六七十如五十，七六方成一百三。清秋千古谁相似，鹤在松风月在潭。
乞米
作者：梁元柱
朝代：明

鲁公生事拙，于我亦忧煎。口给非为佞，冠危自进贤。荒阳时讼酒，断肉一谀禅。且莫烦交谪，相过说有年。
偕密因慧定两上人集海珠督造凭虚亭
作者：梁元柱
朝代：明

亭子金光付草莱，菩提长自覆苍苔。何人愿志侵云结，此际乾坤特地开。指点松林资宝筏，吐吞江气想琼台。登临剩有他年兴，半日凭阑已绝埃。
偶然堂成用韵答曾息庵方伯
作者：梁元柱
朝代：明

短蓬初荫绿天姿，片石留云若有私。人畏自应成小筑，楼居宁敢负明时。即看白社朱堪染，况羡青山翠可移。但有同盟公等在，不妨重赋偶然诗。
偶然堂成用韵答陈秋涛亲家
作者：梁元柱
朝代：明

结得柴扉拥翠稠，苜栏尤喜报琼投。閒居似有贻家术，召对惭无代国谋。却爱新巢看燕语，更怜迁木听莺求。相将正好过藤杖，萝月依稀欲上楼。
偶过有怀
作者：梁元柱
朝代：明

敢谓东山起谢安，偶来乘兴一弹冠。暂从萝月调茶鼎，更向松溪问钓竿。满架云烟毫并落，连床风雨夜生寒。无端良晤侵离绪，咫尺清欢尚渺漫。
入馆言志
作者：梁元柱
朝代：明
体裁：古风

结发事孔颜，嚣嚣恣仰止。壮怀久拓落，一旦副知己。儒冠不误人，况乃私天子。中夜激衷肠，耿耿图国士。丈夫遇明时，功名安足比。功名岂能捐，所保在廉耻。
入馆言志
作者：梁元柱
朝代：明

结发事孔颜，嚣嚣恣仰止。壮怀久拓落，一旦副知己。儒冠不误人，况乃私天子。尧舜可再生，夔龙未终死。中夜激衷肠，耿耿图国士。丈夫遇明时，功名安足比。功名岂能捐，所保在廉耻。
凤城丹汞图寿区几蘧太亲家七十一
作者：梁元柱
朝代：明

可是仙城别洞幽，真人半隐足丹丘。砂传葛令连勾漏，境借张颙岂陆舟。绿墅共占浮紫气，苍生未许度青牛。抽毫谩谱冈陵祝，飞翠层峰最上头。
凯歌五首
作者：梁元柱
朝代：明

曾约机头玉指环，正愁边月几回弯。今朝未信人还蚤，闺梦犹应度玉关。勒石燕然奉诏还，宝刀犹系雀龙镮。可是闻风先破胆，论功谁复羡天山。洗兵风雨敞新晴，跃马归来意气横。入夜胡云吹散尽，荒烟明月满边城。捷音飞报入明光，黄阁丹旄组练长。共诧投鞭空穴兔，不须长矢殪天狼。挟得贤王马上归，银河乱落洗征衣。忠魂亦解思归去，拂马青燐到处飞。
凯歌五首·其一
作者：梁元柱
朝代：明

曾约机头玉指环，正愁边月几回弯。今朝未信人还蚤，闺梦犹应度玉关。
凯歌五首·其三
作者：梁元柱
朝代：明

洗兵风雨敞新晴，跃马归来意气横。入夜胡云吹散尽，荒烟明月满边城。
凯歌五首·其二
作者：梁元柱
朝代：明

勒石燕然奉诏还，宝刀犹系雀龙镮。可是闻风先破胆，论功谁复羡天山。
凯歌五首·其五
作者：梁元柱
朝代：明

挟得贤王马上归，银河乱落洗征衣。忠魂亦解思归去，拂马青燐到处飞。
凯歌五首·其四
作者：梁元柱
朝代：明

捷音飞报入明光，黄阁丹旄组练长。共诧投鞭空穴兔，不须长矢殪天狼。
出关二首
作者：梁元柱
朝代：明

不识南塘路，借问路旁子。答言从此去，桃花红十里。并骑出都门，扬鞭一相语。杨柳遍春山，应从何处去。
出关二首·其一
作者：梁元柱
朝代：明

不识南塘路，借问路旁子。答言从此去，桃花红十里。
出关二首·其二
作者：梁元柱
朝代：明

并骑出都门，扬鞭一相语。杨柳遍春山，应从何处去。
出山诗
作者：梁元柱
朝代：明

绿天卧稳谪神仙，底事乘骢著晓鞭。报国可能忘逆旅，离家空自惜频年。蓬飘万里看鸿雁，春尽千山听杜鹃。前路漫漫初拟足，故丘回首白云边。
出巡屯马
作者：梁元柱
朝代：明

凉飙瑟瑟柳条稀，千里青骢驻落晖。问俗何人歌五裤，征车此地赋缁衣。风高驿路凝霜肃，秋老邮亭湛露霏。夜半襟寒劳梦破，可庭新月对清辉。
初夏集金鱼池次象冈何宫詹韵
作者：梁元柱
朝代：明

帝城春色已辞春，春意郊坰尚可人。柳拂青帘堪命酒，池临新槛欲垂纶。高楼隐映如花面，小集休惊似叶身。出郭淄尘能少到，不妨乘兴对吾真。
初寒念边士
作者：梁元柱
朝代：明

昨夜微霜著草斑，胡云吹雁断天山。几人列戍屯沙漠，何处砧声度玉关。落日风萧笳万户，寒闺天尽月初弯。可怜挟纩新恩重，极目长缨奏凯还。
同诸公海上观敌台夜泊分赋
作者：梁元柱
朝代：明

观形飞海檄，共事得盘桓。月色鸣刀静，江声咽夜寒。烽烟筹里息，虎豹望中看。何日图麟阁，应惭獬豸冠。
同郑思咸诸子集北郭禅院时有女史佐酒政
作者：梁元柱
朝代：明

不到荒山托懒嵇，初晴乘兴一招携。编云径竹迎秋瘦，拂席昙花著雨低。幽会偶来深夙好，小端应已入新题。未须于我同疏放，南北风尘正鼓鼙。
园中即事
作者：梁元柱
朝代：明

园林暴雨富，料理拂长笺。鼓吹喧蛙部，池青选荇钱。云疑侵帙润，翠欲逼衿眠。更有南来好，当歌一纵弦。
圣人出
作者：梁元柱
朝代：明

圣人出，黄河清。贤人辅，泰阶平。声于诗，里社鸣。圣人出，万物睹。行何为，独踽踽。嗟我怀，隔盈浦。圣人出，王道澄。美人兮，胡不兴。将安归，归依僧。圣人出，如日升。何人斯，而倚冰。我欲往，其将能。
圣人出·其一
作者：梁元柱
朝代：明

圣人出，黄河清。贤人辅，泰阶平。声于诗，里社鸣。
圣人出·其三
作者：梁元柱
朝代：明

圣人出，王道澄。美人兮，胡不兴。将安归，归依僧。
圣人出·其二
作者：梁元柱
朝代：明

圣人出，万物睹。行何为，独踽踽。嗟我怀，隔盈浦。
圣人出·其四
作者：梁元柱
朝代：明

圣人出，如日升。何人斯，而倚冰。我欲往，其将能。
墨场纪录
作者：梁元柱
朝代：明

管城新队伏，细柳绿初妍。不羡千夫长，宁论万灶烟。水云军紫石，壁垒拥青毡。贮以三冬足，丁将六籍编。终军能帅白，飞将却鏖玄。横槊侵萝月，饶歌选翠钿。少年看解佩，殊绩在云笺。
夏日亭池小集和罗若一见寄
作者：梁元柱
朝代：明

风邮花气扑重楹，半日浮生订酒盟。世事如棋堪着眼，江花似面不胜情。谈于调合元尤赏，尊以诗豪晚更倾。未许幽栖宜癖性，山云吹雨望馀清。
夏日过水帘顾赏亭
作者：梁元柱
朝代：明

性癖耽幽赏，孤亭背郭高。望疑玄草地，兴似竹林豪。池水凉生月，松风晚带涛。捲帘无一事，痛饮读离骚。
夏日集北郭禅院次楚客袁七齐韵
作者：梁元柱
朝代：明

园林逃暑一閒过，竹里惊呼问小坡。客自握兰来泽国，谁从结佩绚云窠。不辞引满黄鹅杓，难和流徵白雪歌。却羡卿狂谁得似，卿今曾数粤山多。
夜坐
作者：梁元柱
朝代：明

高台夜危坐，纤月破新晴。半落双银汉，平分列雉城。香炉欹枕阔，小筑畏人成。不尽凭阑意，微闻吹笛声。
夜泊马当
作者：梁元柱
朝代：明

天涯何事忘飘泊，万里惊涛此独眠。石角吹流鸣夜月，江门掩浪锁朝烟。孤帆远指青天外，尊酒谁过白雁前。却笑艕人催晓发，蓑篷犹系小渔船。
子凝侄从龙江归移柬招同月子饮曹仙于山中余以病并却时仙拟从陈乔生
作者：梁元柱
朝代：明

山中折柬自家戎，写看当时一撚红。遂有轻风生两腋，其如蓬鬓苦双童。清欢无计追潭府，小妹多情护守宫。拟趁白云过竹院，淩风收拾玉芙蓉。
客思
作者：梁元柱
朝代：明

不知行迹暮，江上已徂秋。客子关山外，美人天际头。霜月孤逾白，银河冻不流。佩刀看欲试，谁复怯衾裯。
寿潘子迁
作者：梁元柱
朝代：明

有客閒居欲白头，凭将文雅足风流。瑾怀兰握珠玑唾，云佩霞珰明月钩。红颊不随丹鼎驻，清狂时与白鸥留。耽诗野性今逾癖，散帙閒情老更遒。七十馀年誇素业，五千何日问青牛。眼前世事只如此，我欲从君汗漫游。
寿钟台刘明府兼贺举子
作者：梁元柱
朝代：明

汉家中垒业，父子世传经。掌摘金茎露，光分太乙星。趋朝衣傍紫，著论汗犹青。预识论勋日，应卑麟阁名。
寿陈华真太亲家
作者：梁元柱
朝代：明

卧稳东山百尺楼，真人七十又馀秋。贻谋经术传中垒，踵接清时羡太丘。棋局閒来看世态，酒船到处狎江鸥。承明伫有徵贤诏，三代应同拜冕旒。
寿陈华真太亲家
作者：梁元柱
朝代：明
体裁：七言律诗

贻谋经术传中垒，踵接清时羡太丘。棋局閒来看世态，酒船到处狎江鸥。承明伫有徵贤诏，三代应同拜冕旒。
山寺小集次欧羽仲韵
作者：梁元柱
朝代：明

低树含霜晚翠新，登临的的欲寻真。花开佛面能供客，鸟弄山阳解似人。暂以风流侵韵雅，莫将幽会动星辰。相看不尽分题兴，日落孤城万壑皴。
岭上观女戏
作者：梁元柱
朝代：明

客子当歌席，新腔斗绝狂。袖翻常破拍，羽度一侵商。粉黛能为帝，须眉认是郎。百年浑醉眼，天地尽逢场。
己巳初秋将应环召友人招饮舟中口占
作者：梁元柱
朝代：明

扁舟维酷暑，正喜午阴秾。头上催诗雨，尊前落帽风。君为万里别，吾意几人同。谁道埋轮客，沧江一钓翁。
己巳月夜留别次陈金城韵
作者：梁元柱
朝代：明

一从螳臂误当轮，赢得罗浮几度春。何事平分秋色好，却怜惜别月华新。天涯一叶堪摇落，匣里双龙肯任尘。拚有半腔副知己，不须功业远图麟。
席上赠歌姬二首
作者：梁元柱
朝代：明

红烛筵歌酒未阑，云鬟斜带远山寒。无端半夜前生业，潦倒尊前铁面官。卿也行中独擅场，夜深一曲学霓裳。生憎忒杀憭人甚，入梦纤纤尚绕梁。
席上赠歌姬二首·其一
作者：梁元柱
朝代：明

红烛筵歌酒未阑，云鬟斜带远山寒。无端半夜前生业，潦倒尊前铁面官。
席上赠歌姬二首·其二
作者：梁元柱
朝代：明

卿也行中独擅场，夜深一曲学霓裳。生憎忒杀憭人甚，入梦纤纤尚绕梁。
庚午中秋登燕闱明远楼
作者：梁元柱
朝代：明

月色平分夜，清光锁院秋。彩毫开象纬，坛帜敞层楼。霜肃宜鶱鹗，槎虚欲犯牛。荒烟重摇落，涕泗一凝眸。
度庾岭
作者：梁元柱
朝代：明

庾关经五度，依旧白云封。渴马嘶寒涧，劳人荫古松。行行天路杳，漠漠暮烟重。不尽登临意，前溪欲信筇。
归山歌
作者：梁元柱
朝代：明

出门事行役，驱车循江屺。悄悄怀忧忡，行行复且止。王路本清夷，何不如底矢。山青虎豹横，水赤蛟龙起。况复曾燃照海犀，况复曾撄伏莽猊。故园烟树年来杳，天际风尘望欲低。短剑漫逐风烟去，天路漫漫难解语。昔年恩重薄丘山，一旦身轻但雏鼠。雏鼠沾沾何足论，冥鸿矫矫羽初骞。青鸟禾香堪共啄，玄蝉露洁可分餐。归来乎，归来乎吾粤，微风渐渐起芜蕨。天上晴光彻夜开，浮云吹尽悬孤月。孤月仍来照索居，芳菲华露满阶除。欲知圣代无穷谷，时有春风到草庐。
归舟宿石门
作者：梁元柱
朝代：明

十年飘泊子，不作石门游。何事春将暮，归帆信夜留。明沙开素练，绝巘舞苍虬。编诗能载酒，寻盟可狎鸥。濯露襟逾迥，烟空界欲浮。便堪乘小筑，吾拟借灵洲。
忠孝祠
作者：梁元柱
朝代：明

气凛山河壮，名高带砺长。衣冠仍竹帛，俎豆类桐乡。世后荣如此，生前死不妨。千秋腾史帙，何但颂甘棠。
斋居喜美人至
作者：梁元柱
朝代：明

下午繁阴合，柴门静砌苔。无情双屐杳，随意一尊开。素具供葵笋，苍童盛橘梅。微闻有瑶佩，吹下小琼来。
春仲集李果卿山房观女戏闻报闽将郑参戎入援即事
作者：梁元柱
朝代：明

莺簧调柳律初成，天外欃枪照眼明。国士可能传海檄，终军谁倩请长缨。惊呼鼙鼓来逾急，试舞霓裳夜转清。酒力自将红粉队，漫劳飞将下江城。
春夜同郁仁山陈顺府卢本潜郑广宇陈秋涛集东皋拈韵
作者：梁元柱
朝代：明

读书深处小壶天，况复寻盟自谪仙。酒政尚须烦铁面，肉围应报蹙金钿。青来远树能移席，绿带新溪可扣舷。赢得披襟濯清露，夜深歌罢一泠然。
春日偕同社饮梯山各挟侍儿分得年字
作者：梁元柱
朝代：明

曾是于山共有缘，登临乘兴重流连。烟光明媚晴春日，花气薰笼美少年。云削屏峰开汉外，潮平村树点天边。相看正是同心者，肯负兰亭曲水篇。
春日同诸子集北郭禅院分赋
作者：梁元柱
朝代：明

何事东林问白莲，溪桥小院足安禅。尊前漫惜频年客，竹里能深半日缘。移酌馔馀香积供，临池花借彩毫鲜。春游若个非容易，肯勒登临谢屐穿。
春日园居
作者：梁元柱
朝代：明

移来树色刚馀亩，占得春光满十分。兴到邻酤能举白，诗成新柳足张军。三三径曲驯皋鹤，摺摺墙低度懒云。倩取东风频干当，一尊橘杏小蓝君。
春日晚晴喜客
作者：梁元柱
朝代：明

羡尔寻春弄晚晖，偶来小院破垣衣。花明扑槛魂犹湿，月冷撩人魄渐晞。尘拂山云开宿黛，鼎烹天茗试新旗。酷怜意气谈元剧，竹影侵阶双鹤归。
春郊即事
作者：梁元柱
朝代：明

春郊试屐半晴天，春事椿椿尚可怜。风亚莺簧疏隔柳，雨肥花绽净含烟。当窗稚女调轻蝶，抛镜山妻护短弦。何处酒帘深树里，一声渔笛夕阳前。
晚眺
作者：梁元柱
朝代：明

有约舒林眺，亭云带雨痕。元探深茗碗，时事一荒屯。暝色归驯鹤，钟声习定猿。冷然成独往，应在别乾坤。
月夜诸子拉邓翠金仙较书见过索余题字字以羽卿漫赋赠之
作者：梁元柱
朝代：明

信是蛾眉天上来，玉楼金殿漫徘徊。风前却忆青鸾至，掌上翻惊白燕回。
棋墅风生为参戎陈启明作
作者：梁元柱
朝代：明

何来蠢动扰荒要，飞将龙旗下绛霄。夜月三军严细柳，雄风一矢贯双雕。敦诗豫有擒王略，挟纩宁无背水骄。岭外殊勋铜柱在，图麟肯让霍嫖姚。
江上美人三首
作者：梁元柱
朝代：明

两两陌头羞翠黛，行行江上弄清涟。回头分付初生月，夜送新妆到客船。殷勤指点弄潮儿，偷着凝眸寄所思。怕泄同群诸姊妹，半遮香袖不教知。懒看游人独倚松，却应目断水溶溶。道人自分无情汉，休锁双蛾怅别容。
江上美人三首·其一
作者：梁元柱
朝代：明

两两陌头羞翠黛，行行江上弄清涟。回头分付初生月，夜送新妆到客船。
江上美人三首·其三
作者：梁元柱
朝代：明

懒看游人独倚松，却应目断水溶溶。道人自分无情汉，休锁双蛾怅别容。
江上美人三首·其二
作者：梁元柱
朝代：明

殷勤指点弄潮儿，偷着凝眸寄所思。怕泄同群诸姊妹，半遮香袖不教知。
江上闻边报
作者：梁元柱
朝代：明

江上波涛起暮潮，潮平烟树静萧萧。帆开落日横孤鹜，雨宿荒村断石桥。烽火经年愁戍虏，羽书何日报平辽。相看浊酒频蒿目，休道桐丝重汉朝。
江上饮开府魏瑶海
作者：梁元柱
朝代：明

庾府清尊此见招，临江楼上一舒翘。参横剑佩星河近，寂寞鱼龙镜浦遥。樵角风声传漏刻，关山月色想鸣刁。无端渔子清歌发，云水苍苍自洞箫。
游曹溪
作者：梁元柱
朝代：明

秋清低树晚含霜，乘兴同过选佛场。面北袈裟方丈地，天南炎海一津梁。玄探优钵拈花晚，茗啜灵泉引锡长。自爱浮生閒半日，前途底事却消忙。
游樵
作者：梁元柱
朝代：明

为怜秋色好，信杖趁斜晖。谷静生寒籁，山空坐翠微。浅绿云移幔，疏红树着绯。行行恣幽意，歌发欲忘归。
瀛洲亭咏菊
作者：梁元柱
朝代：明

昨夜生微凉，晓霜落庭树。何来三径花，饱吸秋光吐。紫蒂缀明霞，黄英濯华露。遍篱玉屑围，匝地金钱布。幽芳蝶不知，香浅风能度。贞心向日怜，傲骨冲寒怒。绝类香闺人，肌冷衣裳素。羞逐东墙过，宁教青女妒。愿结岁寒盟，孤芳期不坠。所嗟桃李姿，徒与春华嫭。
燕都有怀徐义纯
作者：梁元柱
朝代：明

耽书子厚年逾病，湖海元龙今尚豪。燕蓟云山情叠障，松桥明月梦生涛。腰间万里龙文合，眼底千金骏骨高。白社旧盟应不负，寥寥天地忆吾曹。
燕都送乡人南还
作者：梁元柱
朝代：明

帝城春欲暮，送子别南归。剑拂双虹落，鞭侵万翠围。莺声迁远树，草色恋人衣。不尽他乡思，随君跃马飞。
珠江代妓赠别
作者：梁元柱
朝代：明

席饯珠江弄晚霞，何人天外散飞花。妾魂未识长安道，君去天涯总未家。
珠江次郑太史韵
作者：梁元柱
朝代：明

一自初衣遂薜萝，故人何事访披蓑。寻盟最爱交能澹，颂志犹怜和者多。水国尊开惊四美，天花晴散到三摩。谈深横槊江干夜，霜月低窗桂影婆。
用韵答何凝生
作者：梁元柱
朝代：明

频年病骨学逃名，亭馆新霜起夜声。世路惊疑游欲倦，山云閒憩梦初醒。匡时贾谊惭无策，何处元龙重有情。未许词林耽风雅，东南犹有未降城。
病起喜两小姬见过为治药索近作楷书戏赋
作者：梁元柱
朝代：明

幽斋镇日拥屠苏，降得双仙待小珠。活练褪红侵雪藕，新词偷拍晕凝酥。香醪催写笼鹅帖，珀碗狂输洗玉厨。我自竹床卿绣轸，相将萝月上高梧。
皇极门命辅臣行边纪事
作者：梁元柱
朝代：明

王命勤三锡，传宣下六螭。夙韬隆赤芾，新宠耀黄池。柳幕含霜肃，霓旌拥日移。麒麟虚阁日，周召策勋时。沙漠应犁穴，燕然可勒碑。寄言诸将士，恢复慰宸思。
秋夜
作者：梁元柱
朝代：明

客舍秋深自寂寥，那堪独坐思迢迢。梧桐吹瘦西风叶，鳷鹊低横半夜桥。眼底晴烽连朔漠，耳边凉籁八芭蕉。开尊且谩伤摇落，何处高楼吹玉箫。
秋日入白云访雪谷密因诸上人精舍二首
作者：梁元柱
朝代：明

竹院秋深路渺茫，沿溪一带白毫光。客来问月云堪款，僧筑开山锡可望。空翠寒侵觞政肃，霜林新染墨花狂。十年更约松阴道，入梦青松个个长。秋山乘兴信蓝舆，支遁山云独掩庐。真谛可参无上法，浮生暂署阿兰居。双趺慧日依林静，半岭晨钟集涧疏。此地情缘知不浅，何年身世许凭虚。
秋日入白云访雪谷密因诸上人精舍二首·其一
作者：梁元柱
朝代：明

竹院秋深路渺茫，沿溪一带白毫光。客来问月云堪款，僧筑开山锡可望。空翠寒侵觞政肃，霜林新染墨花狂。十年更约松阴道，入梦青松个个长。
秋日入白云访雪谷密因诸上人精舍二首·其二
作者：梁元柱
朝代：明

秋山乘兴信蓝舆，支遁山云独掩庐。真谛可参无上法，浮生暂署阿兰居。双趺慧日依林静，半岭晨钟集涧疏。此地情缘知不浅，何年身世许凭虚。
秋日八蒲涧访栖壑上人闻白云警报兼示宗意
作者：梁元柱
朝代：明

秋深霜气迥，乘兴过栖公。般若杯浮白，优婆树缀红。孤峰时独赏，外道自群雄。共说西来意，谁知色是空。
秋日南还金陵道中
作者：梁元柱
朝代：明
体裁：七言律诗

去国秋深转渺茫，西风摇曳白云乡。闾左追呼闻调募，畴西晚馌急输将。匈奴未灭家何处，落日驱车空甚忙。
秋日南还金陵道中
作者：梁元柱
朝代：明

去国秋深转渺茫，西风摇曳白云乡。霜林抹雨山含翠，茅屋编篱菊绽黄。闾左追呼闻调募，畴西晚馌急输将。匈奴未灭家何处，落日驱车空甚忙。
秋日饮容渠真亲家山房口占纪胜
作者：梁元柱
朝代：明

谁道名山足漫游，多君园胜自丹丘。登临不用谢安屐，来去何须范蠡舟。跨壑有虹开磴道，栖萝无地倚层楼。扪萝树老猿能援，别洞苔閒鹤自留。森竹编云回碧槛，长松立壁舞苍虬。武陵可是花深处，蓬岛犹疑天际头。便欲当窗鉴寒翠，更疑翻胄挽洪流。芒鞋此日同游剧，收拾千岩万壑秋。
秋杪集诃林怀吴用潜陈集生二社长
作者：梁元柱
朝代：明

秋深仍白社，秋思正何如。凉籁依林薄，清钲杂梵馀。剑看霜乍冷，星聚夜分疏。自觉尘心寂，伊人并起予。
秋霁登楼
作者：梁元柱
朝代：明

新晴秋色翠微间，半榻当窗独坐閒。云去懒残应别地，峰来孤绝此何山。
美人惠茶
作者：梁元柱
朝代：明

何人银甲下新芽，翠袖擎来绿玉华。和将一滴弥陀水，洒向炎天作雨花。
舟中有怀诸同好
作者：梁元柱
朝代：明

春尽江芜岸绿垂，征帆何事滞江湄。朝明海练晴翻浪，暮漉山衣雨著蕤。仗剑每看依北斗，惊乌犹见绕南枝。开尊不禁诗豪发，便欲临风寄所思。
西苑观牡丹
作者：梁元柱
朝代：明

春归御苑艳偏奢，绿玉枝头吐紫葩。旧识花王成洛浦，新看国色自天家。千重猗黛分宫粉，百媚含情落晚霞。自是上林饶雨露，非关芳赏事繁华。
谒张曲江祠
作者：梁元柱
朝代：明

祠享南关第一峰，千秋殿阁敞崇墉。云移白羽开祠谱，风度苍岩问逸踪。宁复人间瞻俎豆，却从天外听簴钟。高山忻慕低回久，前路寒烟起暮松。
贺端守陆公祖奏最兼寿太封翁
作者：梁元柱
朝代：明

五马专城旧著勋，词坛况复雅能文。高淩石室千层峻，清切端溪一派分。但有君恩酬湛露，不须亲舍忆停云。何如满酌流霞日，奏入神明陆使君。
赠地师徐象明为区大参得梦中之地
作者：梁元柱
朝代：明

闻道骑龙选夜台，双峰晴插白云隈。何年梦寐闻天语，此日乾坤特地开。自有灵符能叶瑞，不须元谶亦登来。千秋尺地非容易，孺子由来冰鉴才。
赠小沙弥
作者：梁元柱
朝代：明

少年吾等在，公已大禅家。况复能文藻，何妨斗丽华。云垂方外钵，露挹佛前花。我亦誇元度，因风到若遮。
赠欧少年
作者：梁元柱
朝代：明

谁自誇年少，交能不有家。多君擅词藻，于我挹芳华。斗焰寒双锷，龙文合五花。悠悠嗟世路，共许事还赊。
过东林寺
作者：梁元柱
朝代：明

岂为名山客自南，云门万里曲空潭。峰头老去乎还五，溪上刚来者又三。清罄灵泉堪小定，松声山色足禅贪。即看策马疲前路，此地还消一剧谈。
过东林谒虎溪三笑堂二首
作者：梁元柱
朝代：明

庐山山门何处也，远公戒行深般若。谁将酒政破山荒，我快驱车驻一下。百年长醉尽长斋，不妨出社更入社。南来长揖三先生，攒眉此公知我者。松顶拟闻襟佩还，落日阴阴泉玉泻。更向山间款竹关，缘萝鼠妇敲檐瓦。日落空山尚骑马，何人曾此开兰若。持钵山僧乞食归，问我此马何时下。大笑一声万壑鸣，搴云坐我白莲社。萧然百虑还虚清，却忆同盟面生者。须臾叱至辄尽欢，玉虹倒注金罍泻。再笑出门醉未醒，屋角饥乌寒啄瓦。
过东林谒虎溪三笑堂二首·其一
作者：梁元柱
朝代：明

庐山山门何处也，远公戒行深般若。谁将酒政破山荒，我快驱车驻一下。百年长醉尽长斋，不妨出社更入社。南来长揖三先生，攒眉此公知我者。松顶拟闻襟佩还，落日阴阴泉玉泻。更向山间款竹关，缘萝鼠妇敲檐瓦。
过东林谒虎溪三笑堂二首·其二
作者：梁元柱
朝代：明

日落空山尚骑马，何人曾此开兰若。持钵山僧乞食归，问我此马何时下。大笑一声万壑鸣，搴云坐我白莲社。萧然百虑还虚清，却忆同盟面生者。须臾叱至辄尽欢，玉虹倒注金罍泻。再笑出门醉未醒，屋角饥乌寒啄瓦。
过关山有感
作者：梁元柱
朝代：明

匹马岩关度夕曛，雨馀秋色净无垠。平林地轴开青甸，磴道天门锁白云。漠漠荒烟连野迥，寥寥哀雁隔峰闻。登高凝睇伤摇落，南北风尘尚驻军。
过小溪
作者：梁元柱
朝代：明

三秋行迹滞新城，岐路霜侵一剑横。雨洗霜枫明组练，唳传皋鹤壮霓旌。但闻白酒能将馌，不识青骢可避行。愧我后尘同靡盬，漫劳山鸟解相迎。
过小溪思王阳明先生口占
作者：梁元柱
朝代：明

山村茅屋迥，野雉奠三城。此地曾传檄，何人壮请缨。草肥连幕动，柳细别屯青。我亦劳于役，临岐一驻旌。
过浮槎寺有读书禅房者闻骢辄引去岂其踰垣而出者耶书壁怀之
作者：梁元柱
朝代：明

山门阒寂子云居，径绕长廊落木疏。此地何人曾面壁，晚云晴护一床书。
过潘孺朗绮绚堂次郑太史韵
作者：梁元柱
朝代：明

出关身便谪神仙，别院逢君小洞天。作赋自知惭锦绣，閒居原是拥嫏嬛。当窗雨沫琅函润，扑席花明绮槛鲜。况有珀光传玉碗，夜深一话已重元。
过诃林寺智海修六诸上人集索拙笔漫赋
作者：梁元柱
朝代：明

春尽山门鹿径幽，春行信杖得同游。璇房露积苔青砌，竹院云深僧白头。清磬数声诸品净，元探一话半生浮。法供翰墨堪挥洒，抱约还来问铁牛。
送乡人从军
作者：梁元柱
朝代：明
体裁：古风

少年游侠胆通身，结发豪雄易水滨。一诺捐麋图报国，千金散尽学椎秦。一朝烽火照三韩，手拂欃枪气吞贼。仗剑从军度远辽，新投主帅霍嫖姚。愿请长缨系虏丑，誓将结发绝天骄。铁甲披寒关塞雪，宝刀照冷沙场月。雄阵谁论北府兵，盛名不数燉煌卒。机头少妇莫牵衣，婿本猖狂幽并儿。此行落在英雄手，生不擒王死不归。乡闾不葬封侯骨，塞草回青血成碧。丈夫所志在歼胡，紫绶黄金安足惜。况凭马革主恩深，少年自许功名掷。君不见契丹入寇取排门，老死书生徒免役。
送乡人从军
作者：梁元柱
朝代：明

少年游侠胆通身，结发豪雄易水滨。一诺捐麋图报国，千金散尽学椎秦。绝朔风清扬圣德，何物东奴犹叵测。一朝烽火照三韩，手拂欃枪气吞贼。仗剑从军度远辽，新投主帅霍嫖姚。愿请长缨系虏丑，誓将结发绝天骄。铁甲披寒关塞雪，宝刀照冷沙场月。雄阵谁论北府兵，盛名不数燉煌卒。机头少妇莫牵衣，婿本猖狂幽并儿。此行落在英雄手，生不擒王死不归。乡闾不葬封侯骨，塞草回青血成碧。丈夫所志在歼胡，紫绶黄金安足惜。况凭马革主恩深，少年自许功名掷。君不见契丹入寇取排门，老死书生徒免役。
送人从军榆关
作者：梁元柱
朝代：明

少年负侠骨，悲歌志不平。偶探黄石卷，欲赴白登城。锦瑟炉头醉，雕戈马上横。功成报天子，当作鲁书生。
送余麦积上舍北上
作者：梁元柱
朝代：明

尊酒江亭思不支，征帆犹逐朔风吹。相知且莫愁前路，孤调其如赋索居。剑倚庾关霜乍冷，花看帝里雪初姿。照馀天地为肝胆，吾等风尘岂鹿麋。
送兵部吴羽宗中表还朝
作者：梁元柱
朝代：明

离亭花发雪初稀，万里旌旗照落晖。莺解新簧搔客首，柳将飞絮恋人衣。江声夜动鲸鲵壮，春色行看雨露肥。宵旰未须劳圣主，范韩今已入筹帏。
送同馆册封
作者：梁元柱
朝代：明

桐圭初锡霭宸晖，白玉仙郎出紫薇。使节晓辞双凤阙，天书晴护五云飞。莺迁驿柳黄犹湿，马蹴山光翠欲肥。到处燕云重回首，御香绯染汉臣衣。
送宅羲侄北上春官兼寄若木侄
作者：梁元柱
朝代：明

新侵寒色霭朝曦，送子行将万里期。酒尽珠江天渐远，花明燕市雪初姿。骞云孤鹗风淩厉，贯斗双龙夜陆离。偕计何人更清切，好同春信慰吾思。
送无胜上人奉檀香佛归金陵
作者：梁元柱
朝代：明

南来宗意原无住，龙锡经时信羽翰。遂有法华开色相，微拈心蕊足旃檀。千峰落照苍猿定，一道横分白气尊。许我淩风来独往，月明环佩满虚坛。
送海都阃擢浙江参戎
作者：梁元柱
朝代：明
体裁：古风

天子绸缪顾周服，元戎万里勤推毂。东南海国寄专征，夹日诏书来半幅。岂但胸中富甲兵，珠玑一唾三千斛。豪雄江左擅风流，早计投戈羞食肉。忆昨波涛粤海横，将军用武称神速。一朝扫荡比轻尘，百万鲸鲵付回禄。奋翼渑池劳玺书，延伫军声成破竹。行色张皇揭大旗，宝刀森芒照白镞。闻风到处胆知寒，属子太平妇当轴。仗剑高秋惜别离，他时明月犹堪掬。漫言阃外有孙吴，自是禁中闻颇牧。
送海都阃擢浙江参戎
作者：梁元柱
朝代：明

天子绸缪顾周服，元戎万里勤推毂。东南海国寄专征，夹日诏书来半幅。岂但胸中富甲兵，珠玑一唾三千斛。豪雄江左擅风流，早计投戈羞食肉。忆昨波涛粤海横，将军用武称神速。一朝扫荡比轻尘，百万鲸鲵付回禄。捷音飞报主忧舒，昔日波涛今比屋。奋翼渑池劳玺书，延伫军声成破竹。行色张皇揭大旗，宝刀森芒照白镞。闻风到处胆知寒，属子太平妇当轴。仗剑高秋惜别离，他时明月犹堪掬。漫言阃外有孙吴，自是禁中闻颇牧。
集北郭禅院喜邓羽卿冒雨至赋得风雨亦来过二首
作者：梁元柱
朝代：明

骤雨濛晴竹院幽，何来歌扇漫同游。云林檀板侵金磬，好了蒲团老衲头。有客寻溪到若耶，雨痕犹带黛云斜。双趺半榻尘心寂，疑向曼陀坐落花。
集北郭禅院喜邓羽卿冒雨至赋得风雨亦来过二首·其一
作者：梁元柱
朝代：明

骤雨濛晴竹院幽，何来歌扇漫同游。云林檀板侵金磬，好了蒲团老衲头。
集北郭禅院喜邓羽卿冒雨至赋得风雨亦来过二首·其二
作者：梁元柱
朝代：明

有客寻溪到若耶，雨痕犹带黛云斜。双趺半榻尘心寂，疑向曼陀坐落花。
题兰竹石为宗祈内弟
作者：梁元柱
朝代：明

涟漪清浅矣，白石何齿齿。郁彼挺金茎，玲玲丛玉蕊。珍重此幽期，美人度湘水。濡毫致赠君，兆作千林喜。
题墨竹
作者：梁元柱
朝代：明

最爱孤根瘦出石，似闻疏叶冷吟风。千纛万夫敌不得，先生应擅此君功。
题小景二首
作者：梁元柱
朝代：明

溪定咽复流，山空翠犹碧。横琴抱未弹，幽意不可得。信艇出荒矶，水声喧众壑。晴岚远岫明，乱石潮痕落。
题小景二首·其一
作者：梁元柱
朝代：明

溪定咽复流，山空翠犹碧。横琴抱未弹，幽意不可得。
题小景二首·其二
作者：梁元柱
朝代：明

信艇出荒矶，水声喧众壑。晴岚远岫明，乱石潮痕落。
题雪芭蕉
作者：梁元柱
朝代：明

寒拥蓬窗暮更侵，何来琪树立森森。绿天昨夜长笺碎，幻作天花笼卜林。
题鹤顶花寿孙明府
作者：梁元柱
朝代：明

只道鸡冠岭外花，无端犹灿赤城霞。可怜跨鹤飞仙去，飘落千年顶上砂。
飞来寺留别二首
作者：梁元柱
朝代：明

底事乘骢又出山，诸天仍锁翠微关。前途敢拟千秋事，信杖宁输半日閒。酒政风生霜并肃，茶烟露冷鹤初还。相看仗剑横双眼，万里西风吹客颜。频年孤剑倚江干，自笑风流旧汉官。入座花香回槛曲，挥毫霜气染林端。可堪骊调三秋发，况复星轺万里看。后夜蓟门深雪色，敢辞清梦到鸡坛。
飞来寺留别二首·其一
作者：梁元柱
朝代：明

底事乘骢又出山，诸天仍锁翠微关。前途敢拟千秋事，信杖宁输半日閒。酒政风生霜并肃，茶烟露冷鹤初还。相看仗剑横双眼，万里西风吹客颜。
飞来寺留别二首·其二
作者：梁元柱
朝代：明

频年孤剑倚江干，自笑风流旧汉官。入座花香回槛曲，挥毫霜气染林端。可堪骊调三秋发，况复星轺万里看。后夜蓟门深雪色，敢辞清梦到鸡坛。
饮七星岩
作者：梁元柱
朝代：明

秋杪寻幽兴，星岩坐夕曛。山空能避俗，荷尽尚馀芬。树色开晴黛，湖光织远纹。不堪频极目，天际有浮云。
饮清江署中
作者：梁元柱
朝代：明

何年别燕市，此日复相亲。迎客花封县，哺雏雉狎人。万里双龙剑，三秋一叶身。经年惜良会，未信马蹄频。
寄怀何友竹师步来韵
作者：梁兆奇
朝代：明

双鱼急寄海门秋，每诵新诗重我愁。世路百年孤愤赋，烟波六月五湖舟。芹池桃李春常在，庾岭云霓暮不收。试问玲珑岩上月，清辉曾续几人游。
步韵答卫勉斋文学
作者：梁兆奇
朝代：明

空谷兰开夜自香，蒹葭秋色露为霜。高情客有淇园赋，多病人疏剡水航。郢上雪飞三楚暮，江间鸿下一天长。陆离盘错知何售，摇落砧声动晚凉。
送刘堉水公祖视篆代还
作者：梁兆奇
朝代：明

刘宠声名自汉宫，一钱清誉可谁同。几年政在文翁上，三月途分鲁国中。莞水兰荃饶雨露，穗城桃李蔼春风。主恩莫谓天涯远，行矣燕台跃紫骢。
重建迎翠楼志成喜步陈琴轩宗伯前韵
作者：梁兆奇
朝代：明

飞楼新搆绝纤埃，极目风烟万里开。芳树摇青分影至，远峰浮翠逼衣来。六朝文物还今古，千载山河入酒杯。閒倚危楼娱昼永，檐花散落点苍苔。
游浮邱呈赵太史
作者：梁兆电
朝代：明

委佩由来下粤东，寻真洞里启鸿濛。苍龙时向赤霄起，丹井源还玉涧通。自合藏书劳太史，且从挹袖问仙翁。蓬瀛不是三山隔，却恐乘鸾向碧空。
一径亭
作者：梁兰
朝代：明

兹亭一何幽，逶迤俯通川。上有嘉树林，繁阴翳层轩。轻楫时复理，孤琴亦尝援。鸟鸣及和春，鱼游在深渊。物情固不殊，人事倏以迁。所欣竟陈迹，俛仰慨昔年。顾予寡形役，与子同周旋。
三槐堂
作者：梁兰
朝代：明

中堂高迢迢，下有三青槐。于时夏气清，新柔亦何佳。流阴回绮疏，分绿凝缇帷。好鸟相和鸣，凉飙倏而来。步庭玩芳景，始觉心怀开。古人迈种德，谅足希鼎台。兹植有荣悴，令德无少衰。
三益斋
作者：梁兰
朝代：明

切切复偲偲，古人良亦难。缔交匪令人，讵云等金兰。屏居尘事稀，方池春草繁。开径伫延望，殷勤枉高轩。嘉会欣有常，讲文以为欢。嗤彼笃情好，悠悠觞咏间。眷言罄忠告，毋庸相弃捐。
为琛师题扇
作者：梁兰
朝代：明

悟空心固静，谅由地亦偏。高情恣遐览，山碧云行天。朋侪会所得，物性适自然。世俗不可溷，旨哉圣人言。
九老图
作者：梁兰
朝代：明

皓首获谢事，选幽聊自怡。山水既已佳，春阳亦迟迟。或囊单父琴，偶赌绮黄棋。好乐养馀日，消摇沐雍熙。宠辱固可忘，理乱胡不知。徒兹齿爵崇，恐贻后世嗤。壮哉渭川翁，持竿兆非螭。
书台书怀
作者：梁兰
朝代：明

九阜晴初见，双江雨合流。泉声偏近枕，猎火自明楼。亦有杯中物，应无客外愁。生涯随泛梗，未拟棹归舟。
书隐
作者：梁兰
朝代：明

深居罕尘杂，经史纷前陈。至道邈难闻，先民有遗言。贱贫素其行，贵富良在天。掩帙起长叹，逍遥盼庭前。以兹寡外慕，形役奚由牵。昭代等唐虞，宵衣亟徵贤。及时策芳名，讵云甘自捐。
二月三日刘侍御子敏巡广西便道归省能言在蜀小儿为所知者荐之朝吏部已遣使召之赋此寄示
作者：梁兰
朝代：明

绣衣持斧日边来，语我天官召汝回。好竭臣忠思报本，重烦圣虑自抡才。书缄先寄彭城便，舟下休忘滟滪危。长念初离偏去远，从今咫尺是蓬莱。
二月十八日大雪
作者：梁兰
朝代：明

二月东风吹雪飘，纷纷飞舞缀青条。已知过腊元非瑞，却喜当春也易消。北去绝怜鸿雁冷，南来无复虎狼骄。农夫水旱占天象，还道今年百谷饶。
云谷
作者：梁兰
朝代：明

云生幽谷中，任情自来去。高举会飘风，旋阴结芳树。寄语谷中人，白云有深趣。
五峰楼
作者：梁兰
朝代：明

登兹百尺楼，睇彼三两峰。低昂各异势，奔逐俱争雄。气含金碧润，郁然神秀钟。岚生递隐见，云合纷溟濛。或拟五岳尊，秩礼何其隆。凭高畅微吟，取适援孤桐。乐土信为美，清兴奚由终。逍遥亨斯休，不翅仙原中。
井有仁人
作者：梁兰
朝代：明

此井不可改，下有徵士魂。元纲日陵夷，孤忠竟谁论。幽泉愈清彻，精灵乃长存。玉甃碧藓合，银床秋叶繁。侯其谒尼父，慷慨聆此言。潜德匪君阐，教道奚由宣。
京城别僧
作者：梁兰
朝代：明

迢迢长安街，获与静者遇。纂书靡遑即，话禅罕能屡。来去本无著，拟向名山住。一往不愿求，赠言良所慕。明发秋风生，浮杯渡南去。
仁安堂
作者：梁兰
朝代：明

高堂郁峨峨，云是仁者居。谅由心德全，所以恒晏如。堂上何所有，左右图与书。堂背何所有，谖草被阶除。道傍种丹杏，奚啻百千株。承平日遑暇，来登俱文儒。讲道合众方，立言扬令誉。乃知安于仁，旨哉宣圣谟。
以谢玄晖鼓吹曲分题赋诗送萧伯龄赴春官 其一 江南佳丽地
作者：梁兰
朝代：明

圣皇握赤符，渡江定武功。东吴据佳丽，西楚徵才雄。皇皇帝业成，赫赫王气钟。玉帛走群后，车书会大同。宾兴蔼多士，献赋蓬莱宫。
以谢玄晖鼓吹曲分题赋诗送萧伯龄赴春官 其七 凝笳翼高盖
作者：梁兰
朝代：明

乐止清笳吹，辇移高盖举。飘翩翠云飞，彷佛綵鸾翥。繁声夹仗驰，圆影交衢舞。曲度凝祥飙，尘流浥疏雨。吉士属后车，功名良还取。
以谢玄晖鼓吹曲分题赋诗送萧伯龄赴春官 其三 逶迤带绿水
作者：梁兰
朝代：明

禁渠通窈窕，绿水带逶迤。烟度凝光净，风回生浪迟。绣衣绚暖翠，朱绂照涟漪。菱花开晓镜，杨柳曳春丝。共言曲江上，彷佛金明池。
以谢玄晖鼓吹曲分题赋诗送萧伯龄赴春官 其九 献纳云台表
作者：梁兰
朝代：明

云台凌绛霄，金爵连苍阙。平明冠盖驰，拂曙鼓钟发。重瞳屡都吁，百辟第献纳。封事侍臣收，纶音中使出。君行振奇材，敷奏引前列。
以谢玄晖鼓吹曲分题赋诗送萧伯龄赴春官 其二 金陵帝王州
作者：梁兰
朝代：明

大明丽中土，南京□王城。允矣天命符，实从王迹兴。明堂当中开，四夷日来庭。宵衣亟平治，临轩策材能。眷言竭臣忠，千载扬芳声。
以谢玄晖鼓吹曲分题赋诗送萧伯龄赴春官 其五 飞甍夹驰道
作者：梁兰
朝代：明

朱甍天际起，黄道日边开。列侯叠芳榭，贵戚联高台。鳞次引云树，翚飞轶烟埃。冠盖属下视，车马从中来。兹言履康衢，顾瞻心悠哉。
以谢玄晖鼓吹曲分题赋诗送萧伯龄赴春官 其八 叠鼓送华辀
作者：梁兰
朝代：明

鼍鼓递坎坎，銮和肃雍雍。叠奏随轻吹，盖举凌层空。暂移上林苑，复过明光宫。兴贤下明诏，亲策烦圣衷。骖乘会有日，君材万夫雄。
以谢玄晖鼓吹曲分题赋诗送萧伯龄赴春官 其六 垂杨荫御沟
作者：梁兰
朝代：明

依依御沟柳，濯濯承春光。弱连金水绕，高荫禁垣长。雕弤剪新线，宫衣试浅黄。旌旗拂露湿，殿阁含风凉。琼林锡宴罢，临流恣翱翔。
以谢玄晖鼓吹曲分题赋诗送萧伯龄赴春官 其十 功名良可收
作者：梁兰
朝代：明

奎文耀天阙，鹗荐趋皇州。弓旌候明发，莺花称壮游。名山挹钟阜，秀水瞰金流。传胪沐休渥，俯陛陈嘉猷。志节今如此，功名良可收。
以谢玄晖鼓吹曲分题赋诗送萧伯龄赴春官 其四 迢递起朱楼
作者：梁兰
朝代：明

迢递起华构，嵯峨丽晴空。碧瓦跂铜爵，绣柱盘金龙。飞甍纷对起，阿阁遥相通。珠帘朝捲雨，复道春卧虹。蹑足云梯上，如何步蟾宫。
以谢玄晖鼓吹曲分题赋诗送萧伯龄赴春官·江南佳丽地
作者：梁兰
朝代：明

圣皇握赤符，渡江定武功。东吴据佳丽，西楚徵才雄。皇皇帝业成，赫赫王气钟。玉帛走群后，车书会大同。宾兴蔼多士，献赋蓬莱宫。大明丽中土，南京□王城。允矣天命符，实从王迹兴。明堂当中开，四夷日来庭。宵衣亟平治，临轩策材能。眷言竭臣忠，千载扬芳声。禁渠通窈窕，绿水带逶迤。烟度凝光净，风回生浪迟。绣衣绚暖翠，朱绂照涟漪。菱花开晓镜，杨柳曳春丝。共言曲江上，彷佛金明池。迢递起华构，嵯峨丽晴空。碧瓦跂铜爵，绣柱盘金龙。飞甍纷对起，阿阁遥相通。珠帘朝捲雨，复道春卧虹。蹑足云梯上，如何步蟾宫。朱甍天际起，黄道日边开。列侯叠芳榭，贵戚联高台。鳞次引云树，翚飞轶烟埃。冠盖属下视，车马从中来。兹言履康衢，顾瞻心悠哉。依依御沟柳，濯濯承春光。弱连金水绕，高荫禁垣长。雕弤剪新线，宫衣试浅黄。旌旗拂露湿，殿阁含风凉。琼林锡宴罢，临流恣翱翔。乐止清笳吹，辇移高盖举。飘翩翠云飞，彷佛綵鸾翥。繁声夹仗驰，圆影交衢舞。曲度凝祥飙，尘流浥疏雨。吉士属后车，功名良还取。鼍鼓递坎坎，銮和肃雍雍。叠奏随轻吹，盖举凌层空。暂移上林苑，复过明光宫。兴贤下明诏，亲策烦圣衷。骖乘会有日，君材万夫雄。云台凌绛霄，金爵连苍阙。平明冠盖驰，拂曙鼓钟发。重瞳屡都吁，百辟第献纳。封事侍臣收，纶音中使出。君行振奇材，敷奏引前列。奎文耀天阙，鹗荐趋皇州。弓旌候明发，莺花称壮游。名山挹钟阜，秀水瞰金流。传胪沐休渥，俯陛陈嘉猷。志节今如此，功名良可收。
候杨生不至
作者：梁兰
朝代：明

逍遥下荆扉，临清曳行屧。之子胡不来，何人傍沙涉。秋日满高林，幽禽啄黄叶。
元夕会泮池分韵得可字
作者：梁兰
朝代：明

元夕会泮池，兹典或云颇。堂上陈笾豆，堂下张灯火。中座俱时髦，贱子侧席左。既陪弦与歌，矧脱缰交锁。学问愧无闻，色容焉敢惰。锡宴有常节，极欢非不可。
元日饮胡氏堂中
作者：梁兰
朝代：明

君家元日会，乡里羡衣冠。前辈风流在，诸郎礼数宽。焚香传睡鸭，行酒试新盘。我亦忘为旅，陶然竟夕欢。
八景 其一 查岭朝烟
作者：梁兰
朝代：明

冥冥天欲曙，一抹横轻素。但闻春鸟鸣，不见林中树。谷风倏而来，缥缈漫空去。
八景 其七 樵谷胜游
作者：梁兰
朝代：明

深谷何逶迤，伐木丁丁响。昔有高世人，谷中遂幽赏。或可散烦襟，抱琴亦时往。
八景 其三 斗门小桥
作者：梁兰
朝代：明

空濠春水生，数尺横槎渡。牧竖与樵翁，昕夕纷来去。取履岂无人，相如不题柱。
八景 其二 罗溪夕照
作者：梁兰
朝代：明

馀晖射幽渚，夕阳在林杪。钓艇未收缗，绿芜下归鸟。消摇溪畔人，尘虑由来少。
八景 其五 东港垂钓
作者：梁兰
朝代：明

手持一竹竿，艇子悠悠桨。轻鸥不飞去，且向□头傍。物色信非侬，放歌下东港。
八景 其八 云峰晚眺
作者：梁兰
朝代：明

出门即群峰，引领成遐眺。青青天畔松，历历云中峤。世事岂徒然，清风一长啸。
八景 其六 南源学稼
作者：梁兰
朝代：明

务本莫如耕，生计何尝薄。能知稷氏书，不鄙樊须学。南源禾黍登，始信田家乐。
八景 其四 枫林古庙
作者：梁兰
朝代：明

枫林岁月深，野庙丹青古。秋风下红叶，纷飞塞庭户。日暮何处翁，明灯向神语。
八景·查岭朝烟
作者：梁兰
朝代：明

冥冥天欲曙，一抹横轻素。但闻春鸟鸣，不见林中树。谷风倏而来，缥缈漫空去。馀晖射幽渚，夕阳在林杪。钓艇未收缗，绿芜下归鸟。消摇溪畔人，尘虑由来少。空濠春水生，数尺横槎渡。牧竖与樵翁，昕夕纷来去。取履岂无人，相如不题柱。枫林岁月深，野庙丹青古。秋风下红叶，纷飞塞庭户。日暮何处翁，明灯向神语。手持一竹竿，艇子悠悠桨。轻鸥不飞去，且向□头傍。物色信非侬，放歌下东港。务本莫如耕，生计何尝薄。能知稷氏书，不鄙樊须学。南源禾黍登，始信田家乐。深谷何逶迤，伐木丁丁响。昔有高世人，谷中遂幽赏。或可散烦襟，抱琴亦时往。出门即群峰，引领成遐眺。青青天畔松，历历云中峤。世事岂徒然，清风一长啸。
八月十五日夜对月
作者：梁兰
朝代：明

对酒待明月，不知时序催。影移墙外竹，光照手中杯。露冷关山迥，更深云汉回。明年何处在，此地一徘徊。
分题得受恩赏送临江侯平寇还京
作者：梁兰
朝代：明

侯家本名将，结发亲戎行。解弓调白羽，锦绶悬银黄。长驱平楚塞，归来朝未央。天子御丹扆，侍臣行玉觞。饮至策勋劳，宠命生辉光。皇图亿万年，锡爵垂无疆。
刘氏孝友堂
作者：梁兰
朝代：明

君家兄弟今所无，堂颜孝友名非虚。七帙寿母堂中居，闺门整肃严君如。家人礼法莫敢疏，金昆玉季丹凤雏。綵衣斑斓堂下趋，左右更侍朝而脯。埙篪迭奏湛且孺，孙男孙女前襟裾。冢妇稚妇后婉媮，慈颜有喜成欢娱。叔也鼓笈上京都，擅名太学讲唐虞。前年归省荣乡闾，天子选才需文儒。豸冠白简立玉除，千钟之禄养有馀。不用剖冰求鲤鱼，四时甘旨登牢蔬。人间此乐畴能俱，紫荆花发暮春初。萱草叶齐雨露濡，鸾回锦诰来天衢。为君升堂倒双壶，我歌此诗岂苟谀，观风有使行当书。
别刘昭
作者：梁兰
朝代：明

旅馆相逢惜又分，不胜归思亦纷纷。论交已羡能知己，为客何堪更送君。古树残蝉鸣晚照，西风匹马入秋云。人生最是还乡好，后夜飞鸿何处闻。
别刘果
作者：梁兰
朝代：明

三岁金台上，心知气槩同。才多怀贾谊，赋好拟扬雄。共立清霄迥，连歌夕照空。交情初耿耿，别意复匆匆。沙上双瓶酒，云间五两风。去人舟渐远，居者恨无穷。
别友人侍叔游金陵
作者：梁兰
朝代：明

步兵非浪出，还与仲容偕。自是金闺彦，尤怜玉树佳。晓晴临采石，夜雨泊秦淮。此去期公子，都门祖帐排。
别童守益回监中
作者：梁兰
朝代：明

始欣予告旋，抱痾罕能见。笑言稍遑遂，暌离复云饯。门东柳曳丝，天际川回练。长风飏蒲帆，旭日明纨扇。学业既已优，才华良足羡。上舍秋气凉，下帷展黄卷。
南有棫朴林
作者：梁兰
朝代：明

南有棫朴林，缕络藤蔓累。霜雪严寒冬，柯叶青纷披。于焉营我巢，雌雄获因依。拮据冀苟完，飘摇几弗持。嘿嘿口在钳，翛翛尾成鵻。樊笼不见收，罻罗罕蒙施。以兹甘索莫，罔有远大期。行幽拾沙砾，入林休蓬茨。勤斯产二雏，啾啾恒苦饥。为父拙求食，哺之不及时。为母无所能，但知爱其儿。宵虑登修蛇，昼虞遭饿鸱。育恐复育鞠，生成荷天私。于时东风和，春阳亦载迟。爪嘴日以利，羽毛日以奇。宛若鹓凤雏，五采光离褷。众禽叹希有，捩眼莫敢窥。解飞倏引去，劳母呼且追。斯须却复旋，母子相遨嬉。时还学和鸣，好音谐埙篪。友生嘤来求，彊聒亦尔为。小者六翮举，爰止西山陲。西山囿藩都，势极扬澜湄。涧谷深窈窕，卉木纷葳蕤。徽纆未即加，饮啄量所宜。大者千仞翔，一息瞿塘堆。横云度东川，历历经峨嵋。谺岩啸猿猱，高林啼子规。西掠太白颠，鸟道萦险巇。戢翼锦官城，无复计安危。一鸣无足惊，大放琼琚词。远近理则殊，各言长别离。近者或遑觌，远者何由归。丈夫旷世怀，耻为儿女悲。馀龄病稍侵，食减骨力疲。母以属羽毛，引领涕交颐。雍渠原上摇，念儿两分飞。鸿雁天际来，念儿音问稀。燕雀思厥初，炎凉巧诋嗤。侪辈于儿俱，侧闻先腾驰。圣人抚昌运，品物咸皞熙。愿儿食竹实，栖彼梧桐枝。愿儿发赤符，跪授白玉墀。奚趐阿阁巢，差拟虞廷仪。儿为王者祯，策名方自兹。操执务端静，语言慎枢机。勿事口如簧，如簧召咎非。显扬足可云，忧患毋以贻。雄雌力虽衰，下民孰予欺。黾勉垂鸿猷，庶用慰遐思。
南轩养亲为刘孟昭赋
作者：梁兰
朝代：明

小车迎养争愉惋，秪爱南轩每每过。谖草叶齐春雨足，紫荆花发午风和。教儿裹药身犹健，呼婢煎茶客尚多。兼说诸孙数十辈，问安膝下日肩摩。
去雁
作者：梁兰
朝代：明

无数春鸿向北征，相呼相唤恐违程。来时流落悲俦侣，归路仓皇顾弟兄。晓度戍楼声渐杳，夜移渔浦梦犹惊。十年离别关山远，月黑云寒何处鸣。
友筠轩
作者：梁兰
朝代：明

屏居寡交好，修篁结同心。知君慕高节，永言矢断金。匪徒鸾凤栖，时作蛟龙吟。泛色凝华觞，流响谐素琴。挥毫永清昼，翛翛回夕阴。为君递凉飙，悠悠涤烦襟。大夫屡枉驾，学士宜幽寻。三益诚若斯，五君奚足钦。
古松为林道人赋
作者：梁兰
朝代：明

古心不可得，古松奚足言。秦皇五大夫，枝叶无复存。枯荣递相代，万化归其元。道人太古心，虚灵何湛然。飞行八极表，历劫百亿年。手中种白榆，团团翳青天。
回仙观
作者：梁兰
朝代：明

绿树重重径满苔，中天楼閤倚崔嵬。浮翁跨鹤何年去，王子烧丹此地来。石洞门开秋夕永，松坛香绕晚风回。人间自有蓬壶岛，坐睹昆明几劫灰。
夏夜有怀
作者：梁兰
朝代：明

亲故清露湛，空宇河汉东。南流万籁各，已寂羽虫鸣。未休旅人不，自媚对此增。离愁抱忡惜，徂景索处思。良俦所思在，乡国道路非。阻修。容辉讵能睹，梦寐庶可求。
夏日游太平福地
作者：梁兰
朝代：明

永夏无与适，珠林聊可娱。境幽松声长，凉飙生座隅。道人缮性熟，况以良觌初。谓我不可酤，清斋掇畦蔬。列坐焫妙香，汎览方壶图。亦有采芝翁，消摇与之俱。悟空弗自絷，讵云非吾徒。
夏日端居
作者：梁兰
朝代：明

长夏适佳境，嘿处甘无营。炎歊既已远，尘事何由生。幽赏玩脩竹，清斋披黄庭。但兹寡纷虑，自然神气清。
孟夏言志
作者：梁兰
朝代：明

孟夏疏雨歇，澹然时景清。柔条湛初绿，高花吐馀荣。徘徊涧中意，逍遥林下行。幸兹适幽赏，遂此远世情。苟为徇维絷，焉得全其生。
孟夏雨凉宴吴杰斋舍
作者：梁兰
朝代：明

孟夏时景清，旅人胡郁纡。弦诵少遑暇，壶觞聊与娱。况兹吴生舍，颇类静者居。高枕沐轻雨，幽兰被前除。朋尊湛芳醑，三豆登时蔬。襟怀各云畅，礼法亦不疏。逍遥永朝夕，絷我空谷驹。
客舍秋雨呈东邻隐君
作者：梁兰
朝代：明

茆屋穷秋晚色寒，井梧落尽雨声残。不堪鸿雁愁中到，谁念衣裳客外单。似我生涯今绝少，如君高谊古尤难。隔篱呼酒银瓶满，细语灯前共夜阑。灯前细雨夜初阑，枕上闻鸡梦转难。壮节岂因今日改，旅怀才向故人宽。江天雨色连窗白，草树风声入室寒。景物已殊归计远，残年饱饭共相看。
客舍秋雨呈东邻隐君·其一
作者：梁兰
朝代：明

茆屋穷秋晚色寒，井梧落尽雨声残。不堪鸿雁愁中到，谁念衣裳客外单。似我生涯今绝少，如君高谊古尤难。隔篱呼酒银瓶满，细语灯前共夜阑。
客舍秋雨呈东邻隐君·其二
作者：梁兰
朝代：明

灯前细雨夜初阑，枕上闻鸡梦转难。壮节岂因今日改，旅怀才向故人宽。江天雨色连窗白，草树风声入室寒。景物已殊归计远，残年饱饭共相看。
客舍述怀寄呈吴公
作者：梁兰
朝代：明

狐白田郎已出关，弊裘季子几时还。古来穷困多奇士，今日飘零岂厚颜。残灯细雨家家酒，落木浮云处处山。客舍凄凉秋色晚，思君两地鬓毛斑。
客舍除夕
作者：梁兰
朝代：明

此夜数杯酒，流年一岁徂。客怀空寂寞，邻舍自喧呼。寒尽从衣裂，更长遇烛孤。眼看时序改，感激不能无。
寄仲述
作者：梁兰
朝代：明

我别陈郎今二年，暮云春树两茫然。衣冠已喜无人见，姓氏何由有客传。能赋相如宁在蜀，多才乐毅竟趋燕。君亲老母俱霜鬓，拟向秋风买钓船。
寄刘圭
作者：梁兰
朝代：明

春日已去夏日临，？辀昼啼苦竹深。野棠雨馀新水绿，石壁树杪浮云阴。安知天地有终极，不觉岁月还相侵。我思刘郎胡可见，徒使迟回劳寸心。
寄刘圭
作者：梁兰
朝代：明
体裁：七言律诗

春日已去夏日临，�辀昼啼苦竹深。野棠雨馀新水绿，石壁树杪浮云阴。安知天地有终极，不觉岁月还相侵。我思刘郎胡可见，徒使迟回劳寸心。
寄刘昭
作者：梁兰
朝代：明

夕阳初下岭云长，回首西风古道傍。鸿雁不来音信杳，教侬何处觅刘郎。教侬何处觅刘郎，江水湾湾江路长。昨夜月明秋似水，思君不见断人肠。
寄刘昭并呈彦通
作者：梁兰
朝代：明

刘郎绝似神仙侣，闻说无人只倚楼。疑是庾公来遣兴，不殊王粲坐□□。微风散帙青山并，落日开帘绿树稠。惟有袁□□载酒，时还痛饮看吴钩。
寄别友人之官古云中
作者：梁兰
朝代：明

故人趋薄宦，万里去云中。极塞风霜苦，单车道路穷。烽烟防突骑，乡信候飞鸿。此别成蓬梗，何年语笑同。
寄呈东原公刘子彦
作者：梁兰
朝代：明

北阙前年一上书，归来高卧楚郊墟。西风短褐双蓬鬓，落日空山一草庐。道直不殊梁太傅，赋成端拟汉相如。别来又是春三月，尽日逢人问起居。
寄胡本并陈涣之
作者：梁兰
朝代：明

君家兄弟并才贤，文采风流世共传。狎坐笑谈人似玉，盈觞倾倒酒如泉。家徒败壁怀司马，目极危楼惜仲宣。春色可怜今去远，金台惟有白云连。
寄赠袁叔异由监中除湖州西去
作者：梁兰
朝代：明

矫矫丹凤雏，文采光陆离。羽翮一何长，奋然起高飞。俯视蓬蒿间，相去如云泥。思之不可睹，令我中肠悲。兹言下千仞，止彼梧桐枝。醴泉可饮渴，竹实可疗饥。徘徊顾其凤，栖息良自宜。朝阳丽崇冈，和鸣此其时。勖哉垂鸿猷，庶以慰遐思。
寄酬胡东氏监务
作者：梁兰
朝代：明

何年捧檄向丛台，共拟弘羊善治财。官舍已无民事扰，乡书还有故人来。春涛拍岸樯乌集，暮雨连城旅雁回。此地古称才杰会，知君临眺不胜哀。
寿萱堂
作者：梁兰
朝代：明

树萱堂戺间，丹葩何葳蕤。服之可忘忧，孰与忧患违。发身事弓剑，乘障非边陲。上堂介眉寿，綵服烂光辉。古称弗遑将，仁者亲不遗。兹卉有荣谢，爱日无少衰。
将归寄别袁彦通
作者：梁兰
朝代：明

居人置酒饯长途，人满横楼酒满壶。复喜诸公同笑语，遂教久客尽欢娱。层崖抺黛湘云起，积水凝寒塞雁呼。惟有袁郎相去远，还能分手送行无。
少年行
作者：梁兰
朝代：明

白马罗衣裳，照耀东城隅。去年出塞归，西却南单于。朝立白玉阶，暮宿青楼姝。文臣何足羡，奔走如泥涂。
少节生
作者：梁兰
朝代：明

弱龄厉厥志，节操矢坚持。职分在已尽，慰躯亦捐之。利害奚足言，贱贫焉得移。青青松柏林，岁寒君始知。视彼柏舟篇，妇人能□为。大固不可夺，小亦不愿亏。勉旃慎所守，克终以为期。
幽居怀友
作者：梁兰
朝代：明

幽庄白昼静，居人寡来往。高树落疏阴，深泉生逸响。抱忡惜景光，微吟答清赏。因之怀远人，怅然起遐想。
幽篁古木
作者：梁兰
朝代：明

秋色何娟娟，夜来微雨过。凉飙飒而至，槭槭鸣崇柯。美人不可见，日暮将如何。
康节妇
作者：梁兰
朝代：明

令女无子有可依，禽兽之行固匪为。节妇子幼姑且老，比诸夏氏尤艰危。况以兵戈满天地，颠沛流离罔不至。丈夫志操尚陵夷，薄俗纷然不忠义。夫人贞节乃独存，岂徒令子仍贤孙。我朝若求忠孝士，他时必在夫人门。
归耕
作者：梁兰
朝代：明

柴车夙言驾，迢遥越西区。大田既多稼，雨露亦沾濡。荼蓼日以繁，课童薅且锄。家人遗以酒，兀坐倾一壶。不惮筋力劳，取乐自有馀。归来北窗下，汎览古圣书。但兹安所遇，奚必南阳庐。
录赠蒋吾修游新安
作者：梁兰
朝代：明

探珠必极海，探玉必穷山。立志各有在，岂惮行路难。新安文献渊，稽古之所关。秦火不能及，有书千万间。家家诵唐虞，人人希曾颜。孰云先哲门，未易梯级攀。既趋仁义途，慎勿由榛菅。归囊莫轻解，为子当谛观。
彭二令归香山县仆往瑞州候小孙得同舟至胥江又分去赋此
作者：梁兰
朝代：明

在邦苦难即，出门忻遑俱。峨峨大庾关，遥遥南海隅。同裯卧官舫，联骑遵荒涂。笑谈晨继昏，讨论诗与书。殷勤敦古欢，顾念生平无。严程达胥江，乖分异前趋。君行为民社，往往怀忧虞。寇盗不可测，侵掠奚由苏。贱子缘骨肉，恩爱忍弗图。含情旅泊间，而亦增烦纡。野风吹缊袍，萧萧霜鬓疏。再拜罄一壶，能不两踟蹰。衰迟各努力，善保金玉躯。
得胡本书并佳作末示诸贤动静次韵奉酬并呈胡谦□陈涣
作者：梁兰
朝代：明

书札高秋至，开缄累十行。诗疑陶处士，字比汉中郎。鸿雁来何晚，鹍鹏意甚长。诸贤半零落，此去倍堪伤。阮籍仍疏放，陈琳属霸才。幕中尝草檄，林下数衔杯。别已三秋暮，书无一字来。知君情缱绻，能使旅怀开。远书珍在笥，虚馆重怀君。夜枕徒千里，秋山秪一云。猿声挥泪听，梧叶向愁闻。惟恨天河水，东西两地分。
得胡本书并佳作末示诸贤动静次韵奉酬并呈胡谦□陈涣·其一
作者：梁兰
朝代：明

书札高秋至，开缄累十行。诗疑陶处士，字比汉中郎。鸿雁来何晚，鹍鹏意甚长。诸贤半零落，此去倍堪伤。
得胡本书并佳作末示诸贤动静次韵奉酬并呈胡谦□陈涣·其三
作者：梁兰
朝代：明

远书珍在笥，虚馆重怀君。夜枕徒千里，秋山秪一云。猿声挥泪听，梧叶向愁闻。惟恨天河水，东西两地分。
得胡本书并佳作末示诸贤动静次韵奉酬并呈胡谦□陈涣·其二
作者：梁兰
朝代：明

阮籍仍疏放，陈琳属霸才。幕中尝草檄，林下数衔杯。别已三秋暮，书无一字来。知君情缱绻，能使旅怀开。
忆王伯洪
作者：梁兰
朝代：明

客舍凄凉忆故人，王郎于我最相亲。论交有道怀今日，分手无言惜去春。芳草斜阳江路远，浮萍流水岁华新。也知闾里轻贫贱，狐貉由来岂足珍。
忆胡谦
作者：梁兰
朝代：明

爱酒陶彭泽，忘年汉孔融。别来惊早燕，归去羡征鸿。道直交游少，心知气槩同。客愁应不尽，相忆更无穷。
怀襄儿金儿寄舍弟
作者：梁兰
朝代：明

亲愁催鬓改，我怀旷归期。夜永劳多梦，途穷益自疑。岂无豚犬累，空有鹡鸰诗。多事烦吾弟，天边独尔思。
思亲图
作者：梁兰
朝代：明

孝子慕厥亲，终身无已时。自云早失怙，鞠育仰母慈。古称轲亲贤，我母实类之。弃背日已远，不复返哺私。况今持旌麾，迢遥南海湄。引领顾旧乡，孤云随风飞。念兹丘垄间，白杨何萋萋。旋归未遑遂，能不怀伤悲。哀哉孝子心，此情天所知。先民亦有言，事君忠可移。黾勉树奇勋，显扬以为期。
恒心诗
作者：梁兰
朝代：明

天地有恒心，所以清而宁。四时更相代，两曜迭光明。化机运无息，品汇咸自亨。君子存恒心，谅由仁义行。养亲致诚孝，事君竭忠贞。不以贫贱移，不以富贵淫。始终守其恒，讵云非性成。我歌恒心诗，为君座右铭。
感遇
作者：梁兰
朝代：明

风起高树颠，清响一何悲。草木讵有情，寒暑移其时。君子在远道，旅归渺无期。流光恒若斯，我心君焉知。
拟汉宫
作者：梁兰
朝代：明

寂寞甘泉路，君王不复来。旌旗空缥缈，兰麝已尘埃。宝鼎移朱舫，金茎卧绿苔。柏梁春夜雨，惟有野棠开。
挹爽堂
作者：梁兰
朝代：明

高堂丽西昊，爽气何萧森。始疑林谷幽，稍觉云烟侵。素枝递虚籁，朱弦谐商音。匪徒息尘纷，足可清烦襟。嗤彼路傍子，附炎焦寸心。
挽吴主簿词
作者：梁兰
朝代：明

侯登庸兮龙飞初，皇心恳恳兮治之图。侯莅我兮我以舒，弱之植兮彊之锄。生理遂兮租罔或逋，弗遑宁处兮侯云痡。枳棘剪兮鸾凤徂，我始闻之涕涟如。深山穷民走且呼，阳灵匿兮天欲晡。魂杳杳兮征修途，侯乎侯乎世所无。侯之生兮我无苟趋，侯之没兮我非空誉，噫吁戏兮云何盱。
挽海桑陈先生
作者：梁兰
朝代：明

乡邑推名教，先生属典刑。道承前烈矩，学殖后昆型。立志希濂洛，研精续考亭。源倾趋峡水，色焕丽天星。宠召辞丹陛，休归掩素扃。罢吟司马赋，闲授伏生经。来者崇师说，闻之慕德馨。科场三较艺，彝鼎累徵铭。钩赜仍忘倦，张皇亦靡停。渥殊遭圣代，福侑享遐龄。会侍春风座，常陪暮雪庭。徒勤瞻北斗，未获徙南溟。晚辱招呼数，时欣候问宁。直期姻好在，讵意考终丁。和气奚由接，嘉言岂复聆。芝兰空雨露，桃李自郊坰。遗帙栖芸閤，残诗寄纸屏。居人悲哽咽，过客走伶俜。行不亏家乘，名应托汗青。心丧古有制，援笔涕交零。
挽诗
作者：梁兰
朝代：明

令名夙兴慕，良觌恨未遑。胡为即长瞑，生死徒相望。虽无交好故，而独增叹伤。所伤吾道穷，善人日云亡。深泉永潜寐，封树经几霜。往行有足称，人情自难忘。爰采一束刍，路远不得将。
日暮山兴
作者：梁兰
朝代：明

乔木孤村晚，衡门落照平。云侵归羽倦，风转系匏轻。洗笔通泉过，移床候月明。无人同笑语，默坐对诸生。
春怀
作者：梁兰
朝代：明

三春为客恨，两地惜春光。柳短垂新绿，花残贮剩香。心连沙雁远，愁共岭云长。自然成梦想，惟有涕沾裳。
春晖堂为陈子桧赋
作者：梁兰
朝代：明

朝亦春晖吟，暮亦春晖吟。春晖何以报，伤哉孝子心。自从下堂来，不知今几秋。挟策上京都，即戎入并幽。今兹复南征，未得归旧乡。有母不可见，涕泪沾襟裳。岂无甘旨具，曷由一自持。岂无斑斓衣，曷由一戏嬉。人生有如此，闻者摧肺肝。勖尔贻令名，母心当自宽。
昭君
作者：梁兰
朝代：明

宫庭恩幸少，临别见容姿。汉主愁无尽，单于喜自知。雕鞍催起早，玉辇送行迟。泪眼持杯酒，三军鼓角悲。
木庵为赵明府作
作者：梁兰
朝代：明

君子寡外驰，质朴良近仁。莅官亦不矫，平易民乃亲。填委日以简，浇浮日以淳。援琴清飙度，谈经凉夜分。父老谷中至，移时语谆谆。具瞻恒若斯，孰非太平民。
朱太守廉谨堂
作者：梁兰
朝代：明

高堂一何迢，飞甍抗崇冈。爰居宣王化，艾绶悬银章。廉洁持厥躬，坚白如冰霜。戒谨存诸心，临下罔或伤。夜犬不复闻，田闾乐耕桑。幸逢尧舜理，再睹龚与黄。历阶颂此诗，以矢永弗忘。
李将军寿谖堂
作者：梁兰
朝代：明

侯家古名将，结发趋戎行。朱衣绣方领，锦带县银黄。袭兵渡辽海，为国开东疆。征途五千里，母老不及将。去年来徵兵，回车经旧乡。上堂介眉寿，再拜奉一觞。别母十年馀，蛾眉如秋霜。昔时萱草华，今兹亦煌煌。愿无贻母忧，幸母寿且康。王事有程期，不敢久彷徨。在家日苦短，去家日苦长。群季岂不贤，为子心孔伤。忠孝愿两尽，君亲俱难忘。
杏林图
作者：梁兰
朝代：明

夫子教人种杏花，于今绕屋是丹砂。过桥野叟如相问，不比寻常卖酒家。
杏林诗为医士张宗正赋
作者：梁兰
朝代：明

瞻彼杏树林，婀娜荫西园。活人固不少，种者亦何繁。东风吐高花，绚若彤霞鲜。丹房林下搆，药壶市中悬。晨兴阅芳景，畅情澹忘还。素心寡外慕，所以常悠然。君子乐闻善，赋颂累百篇。三世谅所重，五株奚足言。杏林有荣谢，令德无时愆。
杨镇抚逊志轩
作者：梁兰
朝代：明

将家志气高，卑逊诚独难。奚知折冲际，乃在辞让间。战陈每先登，论功殊厚颜。剑横春星流，诗成夕雨阑。匪徒宾从娱，遂令行伍安。古人屏树下，高风良足攀。
松坡退隐
作者：梁兰
朝代：明

青松产阳坡，苍苍挺崇标。霜雪岂不繁，凌寒恒后凋。凝阴翳垂景，清响回流飙。乘间肆盘桓，取适爰逍遥。仰视白鹤飞，浮云亦飘飘。贵富奚复慕，宠辱良自招。但兹养馀日，讵云非松乔。
柬彭叔介
作者：梁兰
朝代：明

彭君孝友闻闾里，困辱诛求已半生。挥笔自怜鹅可换，援琴长作凤来鸣。池边亭馆邀人坐，郭外桑麻仰子耕。祗为家贫亲独老，不将文彩谒承明。